text:
Uburwayi bwa Kim bwaje bumutunguye yatangiye yumva ububabare budasanzwe ndetse n’umuriro, akibibona gutyo yahise ajya ku bitaro nuko Dogiteri aramusuzuma amubwira ko arwaye igituntu ndetse na kanseri, Kim akibyumva yahise akeka ko agiye gupfa ndetse afatwa n’agahinda gakabije.
Ubusanzwe Kim yagiraga icyizere gikomeye cy’uko azarama igihe kinini ariko amaze kubona indwara y’igituntu na kanseri bimuhuriyeho yagize kwiheba. Yazengurutse mu mavuriro menshi abaganga bakamubwira ko nta cyizere cyo kubaho kwe.
Abaganga bamwe bamurangiye umudogiteri w’umushinwa nawe yamugezeho aramusuzuma hanyuma aramubwira ati: “njyewe ubwanjye sinashobora kukuvura nta n’undi muganga wo kw’isi wabishobora, uretse Imana yo mu ijuru”
Kuva icyo gihe Kim yatangiye kugenda mu muhanda abaza umuhisi n’umugenzi ahantu cyangwa se itorero yabasha kujyamo bakamusengera agakira.
Bamwe bamurangiraga ahantu hatandukanye nawe agira icyizere gikomeye ko ashobora gukira.
Kim yagiye ku itorero rimwe bamurangiye agezeyo yumvise ijambo ry’Imana ndetse yemera Yesu nk’umwami n’umukiza w’ubugingo bwe, byaramunejeje cyane kumva ko yacunguwe ndetse byanamuhaga icyizere cyo gukira ariko yareba umubiri we agasanga uburibwe ni bwose ariko akizera ko n’iyo byakwanga yakazabona ubugingo buhoraho.
Hamwe n’umutima we wose n’ubwenge bwose, Kim yatangiye gusenga Imana, umwe mu nshuti ze basenganaga yamugiriye inama y’uko yazajya gusengera ku musozi w’amasengesho (prayer mountain) akiyiriza ubusa hanyuma agahamagara Imana.
Bidatinze Kim na mama we bahise bajya kuri prayer mountain biyiriza ubusa iminsi itanu, muri iyo minsi yo gusenga nibwo Kim yatangiye kuruka amaraso ariko atangira kwizera Imana agira ati : “ndapfuye ariko mwami wanjye mpfire muri wowe”.
Uko iminsi yo kwiyiriza ubusa yagendaga ihita, Kim yatangiye kugenda amererwa neza akiyumvamo icyizere cyo kubaho. Kuva ubwo yafashwe n’umunezero ntiyongera kwibuka ububabare bw’uburwayi n’ubw’inzara ari naho bafashe umwanzuro wo kwiyongeza umunsi umwe iminsi yabo yo gusenga iba itandatu basenga ndetse baririmba buzuye umunezero.
Kugeza ubu, kubera ubuntu bw’Imana indwara yaragiye mbese Kim yarakize ni mushya muri Kristo Yesu kandi ntiyabona uko ashimira Imana kubw’imigisha yamuhaye kimwe cyo gusa umutima we uranezerewe.
Mu gusoza ubuhamya bwe, Kim aragira inama abantu barwaye n’abafite ibibazo ko bashaka Imana hamwe no kwiyiriza ugasenga Imana, ibisubizo bijya biboneka. Yesu yaravuze ati: ariko bene uwo ntakurwaho n’ikindi keretse gusenga no kwiyiriza ubusa (Yohana 17:21)


c: text/html

text:
Nabonye ko nubwo ubwoba bwari bwarambase, Imana ntiyabyishimiye ahubwo yanyeretse inzira yo kubwigobotora. Buri gihe ubwoba nibwo bwari umwanzi wanjye. Ahanini abakristo iyo berekeza ku banzi babo baba bashaka kugaragaza ibyaha .
Ibyaha ni umwanzi ukomeye kuko nibyo bitubuza ubugingo buhoraho. Birashoboka cyane ko ibyaha bidutera ubwoba bw’igihe kirekire, gusa njye byari birenze ubushobozi bwanjye.
Njye nari imbata y’ubwoba
Igihe nari mfite imyaka 13, ninjiye mu bitaro mu buryo butunguranye. Abaganga basanze mfite ikibazo mu gahanga, kandi byatekerezwaga ko bizagira ingaruka ku bwonko bwanjye. Kubw’amahirwe abaganga bambwiye ko ntakibazo nzagira , ngo bisa n’igitangaza kuko ndokotse ubumuga nkiri muto. Bambwiye ko ubwonko bwanjye butigeze bwangirika yewe n’igikorwa cyo kumbaga cyagenze neza cyane nsubira mu buzima busanzwe.
Mu bihe byanjye rero byo gukira , nibwo nyuma natangiye kwiyumvamo imyumvire itari myiza ko amahirwe y’ubuzima bwanjye ashobora kurangira vuba ko ejo hanjye hazaza hashobora kuba atari heza.
Iyi mitekerereze yo kwikuramo ikizere cy’ejo hazaza, yanteje no kugira ubundi bwoba budasanzwe harimo: ubwoba bwo gutakaza akazi, ubwoba bwo kutagira amafaranga ahagije, ubwoba bwo gukora impanuka y’imodoka, n’ubwoba ku muryango wanjye n’inshuti zanjye. Ikintu cyose muri njye numvaga nta bubasha mfite bwo kukigenzura kandi ibyo byanteye guhangayika cyane.
Amaherezo, nisanze ubwo bwoba bwose bwaranyoboraga cyane kandi mubyukuri byanteraga agahinda. Mu gihe nasuzumaga ibitekerezo byanjye n’impamvu zanteraga ibyo, nasanze inshuro nyinshi ubwo bwoba bwaranteye kuvuga cyangwa gukora ibintu bibabaza abandi nkana. Numvaga ndi imbata yo gutinya kandi rwose nifuzaga kubohoka!
Icyo nabwiwe ku mwuka w’ubwoba, n’uburyo nabohotse iyo ngoyi
Muri Bibliya hagira hati” Kuko Imana itaduhaye umwuka w’ubwoba , ahubwo yaduhaye uw’imbaraga n’urukundo no kwirinda, 2Timoteyo 1: 7. Nasomye uyu murongo mpitamo kwiyemeza gushyira mu bikorwa ibyo nasomye. Ubwo bwoba, nubwo numvaga bwari ukuri kuri njye, ntabwo byavaga ku Mana. Naje gusobanukirwa ko ubwoba ari umwuka mubi, ni umwanzi . (Abefeso 6:12).
Umwuka Imana yampaye wuzuye imbaraga zo gutsinda uwo mwuka w’ubwoba, kugira ngo usimburwe nurukundo, imbaraga no kwirinda ndetse n’ibyiringiro.
Naje kubona ibitangaza byinshi mu buzima bwanjye . Nagize ibyiringiro n’ ibitekerezo by’ejo hazaza ," aribyo bitekerezo by’Imana kuri njye. (Yeremiya 29:11.) Nize gushyira ubuzima bwanjye mu maboko y’Imana rwose kandi nezererwa ko ingenera ibinkwiriye buri gihe.
Imirongo yo muri Bibiliya yambereye intwaro yo kurwanya ubwoba muri jye
Ijambo ry’Imana ririmo ibyo mba nkeneye byose, kandi aha niho nasanze intwaro zo kunesha mu gihe nageragezwaga n’umwuka w’ubwoba. Dore urutonde rwimirongo yambereye inkomezi cyane:
” Kuko Imana itaduhaye umwuka w’ubwoba , ahubwo yaduhaye uw’imbaraga n’urukundo no kwirinda.” 2Timoteyo 1: 7
“Erega nzi ibyo nibwira nzabagirira ! Ni amahoro si bibi , kugira ngo mbareme umutima w’ibyo muzabona hanyuma . Niko Uwiteka avuga .Kandi muzanyambaza , muzagenda munsenga nanjye nzabumvira. Muzanshaka mumbone, nimunshakana umutima wanyu wose”. Yeremiya 29: 11-13
“Mu rukundo ntiharimo ubwoba, ahubwo urukundo rutunganyije rwose rumara ubwoba, kuko ubwoba buzana igihano kandi ufite ubwoba ntiyari yashyikira urukundo rutunganyije rwose” 1Yohana 4; 18
“Ntimukagire icyo mwiganyira , ahubwo ibyo mushaka byose bimenywe n’Imana , mubisabiye mu byingingiye , mushima.” Abafilipi 4:6
“Ari mu Juru arambura ukuboko aramfata, ankura mu mazi y’isanzure. Ankiza umwanzi wanjye ukomeye, n’abanyangaga kuko bandushaga amaboko. Bari bantanze imbere ku munsi w’amakuba yanjye, ariko Uwiteka niwe wambereye ubwishingikirizo.” Zaburi 118: 17-19
“ Azanyambaza nanjye mwitabe, nzabana nawe mu makuba no mu byago, nzamukiza muhe icyubahiro. Nzamuhaza uburame, kandi nzamwereka agakiza kanjye.” Zaburi 91: 15-16
Yesu akiri mu mubiri , amaze kwinginga no gusaba cyane Iyabashije kumukiza urupfu ataka cyane arira, yumviswe ku bwo kubaha kwe.” Abaheburayo 5:7
“Nuko rero ntimute ubushizi bw’ubwoba bwanyu bufite ingororano ikomeye.”
Abaheburayo 10:35
Source: ActiveChristianity.org
[email protected]

robotstxt: allowed

filter: keep


text:
Kenshi ushobora kuba ureba kuri televiziyo yawe, kuri telefone, kurukweto waguze, cyangwa se ku mwenda ukabona ibimenyetso byanditseho binyuranye ariko ntumenye icyo bivuze, inyuguti ya R cyangwa C iri mu kaziga, amagambo TM tubona ahantu hatandukanye (©, ®, ™,) kimwe n’ibindi ujya ubona, ariko ntumenye icyo bishatse kuvuga.
Mu by’ukuri byavuye he, byazanywe na nde, bishatse kuvuga iki, ese bikoreshwa ryari?. Kurikira inkuru yose, ukomeze gutyaza ubwenge muburyo buhambaye.
Iki ni ikimenyetso gishyirwa ku bikorwa binyuranye birimo nk’ibitabo cyangwa indirimbo ndetse n’inyandiko. Iki kimenyetso kibanziriza izina rya nyir’igikorwa uba umaze cyangwa uba ugiye kureba, bikaba bisobanuye ko uwo muntu ariwe wenyine wihariye uburenganzira bwose kuricyo gihangano. Ibi bisobanuye neza ko uramutse ushaka gukoresha icyo gihangano ariwe wenyine ugomba kuguha uburenganzira bwo kugira aho ugikoresha cyangwa aho ugihindura (modification).
Nubona izina ry’ikintu runaka rikaba riherekejwe nakanyuguti ka R kari mu ruziga, iryo zina uzaryitondere cyane. Nukubera ko biba bisobanuye ko iryo zina uri gusoma, ryanditswe mu rwego rw’amategeko. Kugira ngo ubyumve neza usanze ijambo “PAMAKIO®” urabona iriho kariya kajambo, mugihe wabibona ahantu bimeze kuriya, biba bisobanuye ko ntawundi muntu ku isi, ushobora gushinga uruganda cyangwa ikindi kigo ngo akite Pamakio. Muri macye gasobanura ko iryo zina ryamaze gufatwa rifite ba nyiraryo ndetse bakaba bararyandikishije mu rwego rw’amategeko. Ubirenzeho nawe iryo zina ukaryiha ukaryitirira ibikorwa byawe, ba nyirubwite barigutanze baba bemerewe kukurega, ndetse bakagucisha amande utazigera ushobora kubona. Kirazira kikaziririzwa gukoresha aka kamenyetso, nyamara uzi neza ko utiyandikishijeho iryo zina mu rwego rw’amategeko. Mu gihe nta byangombwa ufite byerekana ko waryandikishije ntukwiye gushyiraho aka kamenyetso kubikorwa byawe kabone nubwo waba ufite uburenganzira kuribyo 100%. Aka kamenyetso ubusanzwe gashyirwa ku mpera y’izina ry’ikigo ahagana hejuru cyangwa hasi.
Akandi kajambo abantu benshi bakunda kwibazaho, ni inyuguti ebyiri zikunda guherekeza izina ry’ikigo runaka cyangwa uruganda, ni inyuguti ebyiri arizo TM ariko zikaza ziri mutunyuguti duto cyane kumpera y’izina ry’ikigo runaka. Abantu mukunda umupira ibi muzabibona ku ijambo “FIFA WORLD CUP TM” ubusanzwe aka kajambo TM nako kajya kugira ubusobanuro nk’ubwako twabonye hejuru ka C iri muruziga, kuko yose yerekana ko iryo zina rifite ba nyiraryo. Gusa itandukaniro rihari nuko iyo izina ry’ikigo runaka barishyizeho TM biba bisobanuye ko iryo zina rifite ba nyiraryo baryiyitirira ariko bakaba batararyandikisha mu rwego rw’amategeko. Mbese ninko kubwira abantu ko umutungo ari uwawe ariko utarawandikisha.
Quality Control Passed: ibikoresho hafi ya byose dufite murugo uzabisangaho aka kajambo ngo “QC” iyo bitanditse kuricyo gikoresho nyir’izina akenshi haba hometseho agapapuro byanditseho. Muri macye iri jambo riranga (ryerekana) igikoresho gifite ubuziranenge mpuzamahanga. Bisobanuye ko igicuruzwa cyanditseho aya magambo cyiba cyaranyuze ndetse cyaratsinze igerageza ryerekeranye n’ubuziranenge mpuzamaganga.
Commission Europeene (European Commission): Igicuruzwa cyanditseho aka kajambo, biba bishatse kuvuga ko cyemerewe gucuruzwa kumugabane w’uburayi. Ibyo bicuruzwa bihabwa aka kamenyetso, nyuma yuko bikorewe isuzuma n’ubundi rijyanye n’ubuziranenge, kurengera ibidukikije ndetse no kubungabunga ubuzima bwa muntu. Iyo basanze icyo gicuruzwa cyujuje ibisabwa byose nibwo bakwemerera gushyira izo nyuguti kuricyo gicuruzwa. Ibi kandi bisobanuye ko gishobora gucuruzwa ku butaka bw’umugabane w’uburayi hose nta nkomyi hatitawe aho cyakorewe.
Ese wowe hari byinshi waba wamenye wajyaga wibaza bikakuyobera?
Niba kandi harikindi wifuza ko twakubwiraho utwadikire utubwire maze tuzagusangize ubusobanuro bwimbitse.


text:
Inyigisho yo ku cyumweru cya 23 gisanzwe, C, 2013
Ku ya 08 Nzeri 2013 – Murayigezwaho na Padiri Cyprien BIZIMANA
AMASOMO: 1º. Buh 9, 13-18, 2º. Filem 9b-10.12-17, 3º. Lk 14, 25-33
1. Nta n’umwe, kubera iki?
Ibitabo by’Ubuhanga bitubwira ko nta muntu n’umwe ushobora kwinjira mu mabanga y’Imana ngo amenye imigambi yayo. Impamvu ni uko burya ibitekerezo byacu abantu bidafashe. Duhora duhindagurika nk’ikirere. Dusa n’aho kugendera mu nzira imwe y’ukuri igororotse tutabikozwa. Ikidutera iryo buyera, ni uyu mubiri ushanguka ugahora uremerera roho. Hari n’ubwo roho ikebuka ikifuza ibyiza, ariko uyu mubiri ukayibera imbogamizi. Ni byo isomo rya mbere ryavugaga ngo iryo hema ry’ibumba ribangamira umutima uhorana inkeke. Ubwenge bwa muntu ni buke cyane: ntibushobora gutahura ibyo mu ijuru mu gihe n’ibyo ku isi bubigeraho ku bwa burembe cyangwa bugahindanya ibyaremwe ngo buravumbuye bukivumbika bwivumbura ku wabuhanze!
Ibitabo by’Ubuhanga ku rundi ruhande bigaragaza ko umuntu yahawe uburyo bwo gutahura ibiri mu ijuru no kumenya ubushake bwa Nyagasani. Ni Umuremyi we umubuganizamo ubuhanga n’ububasha kugira ngo abe umuntu wuzuye.
2. Umuntu wuzuye
Imana yaremye umuntu kugira ngo abane na Yo mu munezero. Muri Paradizo, Adamu na Eva bari bishimye nta cyo babaye. Tuzi ibyababayeho ari byo byadukukiyemo kamere yacu igahindana. Bariganyijwe na Sekibi maze bitiranya ugushaka kw’Imana n’imigambi mibisha y’umumalayika wari waraguye mu muriro kubera kwitandukanya n’Umugenga wa byose.
Umuntu wese witandukanyije n’Imana, ni uko bigenda, ararindagira ntiyongere kumenya icyo Nyagasani amushakaho n’ibyo mu isi bikamuyobera akazapfa nabi yarabihiwe. Ibitabo by’Ubuhanga bihamya ko umuntu muri kamere ye aciye bugufi cyane ku buryo kumenya ikimufitiye akamaro mu isi ari ibidashoboka. Cyakora na none inzira nziza ibyo bitabo birayigaragaza. Dusomye nka za Zaburi zimwe na zimwe dusangamo igisubizo. Dufate Zaburi ya 15 twiyumvire:
Uhoraho, ni nde ukwiye kwinjira mu Ngoro yawe,
Ngo ature ku musozi wawe mutagatifu?
Ni umuntu utajorwa mu mibereho ye,
Agakurikiza ubutabera,
Kandi akavugisha ukuri k’umutima we.
Ni umuntu utabunza akarimi,
Ntagirire abandi nabi,
cyangwa ngo yihe gusebya mugenzi we.
Uwo muntu arebana agasuzuguro uwigize ruvumwa,
maze akubaha abatinya Uhoraho;
icyo yarahiriye, n’aho cyamugwa nabi,
nta bwo yivuguruza.
Iyo agurije undi, ntamutegaho urwunguko,
ntiyemera ruswa ngo arenganye utacumuye.
Ugenza atyo wese, azahora ari indatsimburwa.
Nguwo umuntu wuzuye winjira mu Ngoro ya Nyagasani bikamugirira akamaro kuko nta kindi aba yimirije imbere kitari ugutunganya ugushaka kw’Imana. Ntabigeraho ku bw’imbaraga ze. Ashobozwa n’Ubuhanga Imana Data ushoborabyose abuganiza mu mitima y’abana be. Ni ububasha buhanitse buturuka mu ijuru bukamurura igihu kibuditse mu bwenge bw’abantu.
3. Muri YEZU KRISTU
Ni YEZU KRISTU wuzuza muntu akamusabanya n’Imana Data Ushoborabyose. Muri We dusenderezwamo ubuhanga busumbye ubusanzwe, duhabwa Roho Mutagatifu akazahura umubiri utubera umusaraba cyangwa umuzigo uremereye. Iyo umuntu yakiriye YEZU KRISTU, umubiri wamubwirizaga ibyo akora arawutsembera agatunganya ibyo Roho Mutagatifu amuganishaho byose. Abatagatifu benshi bahindutse bakamenya YEZU KRISTU by’ukuri baniyemeje kwigomwa kugira ngo umubiri utababera imbogamizi mu nzira y’ijuru.
Nka Mutagatifu Fransisko wa Asizi yakundaga gukora ibikorwa bihanitse byo kwibabaza kugira ngo roho ye idatsindwa n’umubiri. Yaribabazaga bikomeye ku buryo mbere y’uko yinjira mu ijuru, ngo yumvishe ko agomba no gusaba imbabazi umubiri we yari yaragiye aha ibihano bihambaye kenshi na kenshi! Ni ngombwa cyane kwiyumvisha ko nta cyo dushobora kugeraho kituronkera Umukiro mu gihe tudahaye umurongo w’ubuzima (discipline) uyu mubiri wacu wangira ibikiza roho. Uwo murongo uhabwa uyu mubiri ukunze kugaragazwa n’ibikorwa by’isengesho rijyanye no kwigomwa no gusiba kurya. Ntitubikora gusa kuko twabibwirijwe na Kiliziya nk’uko ejo twabigenje, ahubwo twiyumvisha ko bifitiye akamaro roho yacu ishaka gukura ngo ishyikire iby’ijuru.
Isengesho rikoranywe umutima ukunze YEZU KRISTU rikajyana no kwigomwa no gusiba, rironkera roho imbaraga nyinshi. Twizeye ko isengesho twakoze ejo dusaba amahoro muri Siriya n’ahandi hugarijwe nko mu Karere k’ibiyaga bigari, rizera imbuto. Ariko rero ntibihagararire ku munsi w’ejo gusa kuko Papa yari yabitwibukije; umukirisitu nyawe arazirikana akamenya ubukene bwa roho ye n’iz’abandi maze akinjira mu rugamba rwa roho.
4. Tuzatsinda
Tuzasobanukirwa n’icyo Nyagasani ashaka muri uwo murongo wo gukorera byose muri KRISTU twumvira Roho Mutagatifu udutoza Ubuhanga nyabuhanga. Tuzera imbuto nyinshi zirimo kunesha umubiri ushaka kudutandukanya n’ijuru. Tuzigisha Inkuru Nziza tubyare abana benshi kuri roho bave mu bucakara. Pawulo yaduhaye urugero mu kubyarira Onezimo muri gereza: yamwigishije kumenya YEZU KRISTU maze asubira kwa Filimoni atagifatwa nk’umucakara w’umujura ahubwo yakirwa nk’umuvandimwe na shebuja. Tuzashobora ubwo butumwa nitwemera gusiga byose tugakurikira YEZU. Nta kintu na kimwe kigomba kutubangamira mu butumwa bwo kumenyekanisha YEZU KRISTU, dusabe imbaraga zo guheka umusaraba wacu. Nta n’umuntu n’umwe kandi wagombye kutubera intambamyi muri iyo nzira.
Dusabe cyane imbaraga zo guhugura ubwenge bwacu kugira ngo duhore tubyara abana benshi muri Roho Mutagatifu. Dutekereze benshi bandagaye ku isi hirya no hino, bamerewe nabi kuri roho no ku mubiri; dutekereze abana basa n’abavukira mu muriro bakavutswa kumenye inzira y’ibyishimo bihoraho; dutekereze urubyiruko rwasezeye kuri YEZU KRISTU ruhakana iby’Imana kubera gucupizwa n’umubiri w’igisazirwa. Abo bose bazarangiza ubuzima bwabo bameze bate? Abababaje cyane, ni abigishwa iby’Imana bakabitera ishoti bakikurikirira isi n’ibyayo! Dukwiye gusenga kandi tukigomwa aha batanu kugira ngo isi yacu ibone Umukiro.
YEZU KRISTU ature mu mitima yacu ivubuke ibisingizo birata Urukundo rwe. Umubyeyi Bikira Mariya duhimbariza ivuka uyu munsi, aduhakirwe. Abatagatifu duhimbaza none ari bo Adriyane, Papa Serije , Belina, Fausito n’Umuhire Federiko Ozanamu badusabire.


text:
Perezida Kagame yasoje itorero ridasanzwe ry’Indangamirwa ryari rimaze ukwezi ribera mu Kigo cy’Imyitozo ya Gisirikare cya Gabiro mu Ntara y’Iburasirazuba, rihuje urubyiruko 523 harimo abasore 375 n’abakobwa 148; ryasojwe abagera kuri 65 basabye kujya mu ishuri rya gisirikare abandi mu mutwe w’Inkeragutabara.
Abitabiriye iri torero bize ibintu bitandukanye birimo imyitozo ya gisirikare nko gukoresha intwaro no kumasha, kugenda ku manwa na nijoro, gutegura intambara hifashishijwe igishushanyo mbonera, kwirinda no kurinda abandi mu gihe badafite intwaro n’ibindi.
Ubwo yasozaga iri torero, Perezida Kagame yeretswe ibyo izi ntore zize harimo gutanga amabwiriza ya gisirikare mu gihe cyo gutegura urugamba ndetse bakora n’umwitozo w’igisa n’urugamba aho berekanaga uko bahashya umwanzi.
Umuyobozi w’Itorero ry’Igihugu, Rucagu Boniface, yavuze ko 107 zaturutse mu mahanga zije gutozwa ubwa mbere, abo mu gihugu batsinze neza mu bizamini bya leta baryitabiriye ni 229 na ho 187 bari baratojwe mu byiciro bibanza.
Minisitiri w’Ingabo, Gen James Kabarebe, yavuze ko bamwe mu ntore bitabiriye iri torero bafite ingo ariko bemeye kuzisiga, bagasiga n’akazi kabo kugira ngo bitabire itorero.
Gen Kabarebe yavuze ko intore 65 zasabye kujya mu gisirikare, abenshi muri bo bakazajya kwiga amasomo ya ‘engineering’ n’ubuvuzi. Abandi basaba kujya mu Nkeragutabara aho bazajya bitabazwa aho bakenewe.
Ati “Izi ntore zabonye umwanya wo gusura ahantu hatandukanye nk’uko babyivugiye, bibonera ubutwari buhebuje bw’ingabo zari iza RPF inkotanyi kandi ziyemeza ko zigiye kugera ikirenge mu cyazo. Ni muri urwo rwego 65 muri izi ndangamirwa bisabiye kujya mu gisirikare binyuze mu ishuri rikuru rya Rwanda military Academy i Gako. Abenshi muri bo bakazajya kwiga Engineering n’ubuvuzi. Naho abandi 72 basabye kujya mu nkeragutabara, bakajya bitabazwa aho bakenewe.”
Indangamirwa


text:
Kaminuza ya UGHE yatangaje ibyo izungukira ku Inteko y’Umuco
Yanditswe na KAYITARE JEAN PAUL
Kaminuza Mpuzamahanga y’ubuvuzi n’Ubuzima kuri bose (University of Global Health Equity/UGHE), ikorera i Butaro mu Karere ka Burera mu Ntara y’Amajyaruguru, itangaza ko hari byinshi izungukira ku Inteko y’Umuco.
Byagarutsweho mu gikorwa cyo kumurika ubufatanye hagati y’impande zombi, ku mugoroba wo ku wa Kabiri taliki 12 Ukwakira 2021.
Gutangiza imikoranire hagati ya Kaminuza ya UGHE n’Inteko y’Umuco, byabereye mu Ngoro y’Umurage yitiriwe Richard Kandt iherereye mu Karere ka Nyarugenge.
Umuyobozi Mukuru wungirije ushinzwe Imari n’Ubutegetsi muri Kaminuza ya UGHE, Muragije Rogers, atangaza ko kaminuza yiteze kuzungukira byinshi muri ubu bufatanye.
Ati: “Tuzafatanya muri byinshi kuko icya mbere izi Ngoro ni igicumbi cy’ubushakashatsi, hari byinshi tubona bizadufasha muri ubwo bushakatsi tuzakora. Ikindi kintu gikomeye tuzakoranamo, ni imurika ry’ibyo dukora cyangwa se n’ubwo bushakashatsi n’ibindi byinshi. Uyu ni umushinga wa mbere dukoranye na bo ariko hari n’indi myinshi iri imbere”.
Umuyobozi Mukuru w’Inzu Ndangamurage z’u Rwanda Ambasaderi Robert Masozera avuga ko bishimiye imikoranire n’iyi Kaminuza kuko bizabafasha kumenya uko bakwita kuri bimwe mu byo babungabunze harimo n’inyamaswa.
Ati: “Imikoranire yacu n’iyi Kaminuza ni ingenzi kuko ubufatanye hagati y’aba bantu natwe, buzadufasha kumenya uko bakwita ku nyamaswa ziba mu nzu ndangamurage yitiriwe Richard Kandt”.
UGHE yinjiye mu bufatanye n’Inteko y’Umuco, mu rwego rwo guteza imbere ubushakashatsi, umuco n’indangagaciro zawo.
Kaminuza ya UGHE ntiyigisha gusa ahubwo inakora ubushakashatsi mu bijyanye n’ubuzima mu gihe Inteko y’Umuco ishinzwe kubungabunga umurage, umuco n’indangagaciro zawo no gukora ubushakashatsi.


text:
UMUSOMYI WA BIBILIYA, kuwa kabiri tariki ya 29/08/2017
Yanditswe na: Ubwanditsi
2019-04-22 09:19:49
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa kabiri tariki ya 29/08/2017 turasoma muri Matayo 21.23-32 :
23. Yinjiye mu rusengero, abatambyi bakuru n’abakuru b’ubwo bwoko baza aho ari yigisha, baramubaza bati “Ufite butware ki bugutera gukora ibyo? Ni nde wabuguhaye?”
24. Yesu arabasubiza ati “Nanjye reka mbabaze ijambo rimwe, nimurinsubiza nanjye ndababwira ubutware buntera kubikora.
25. Kubatiza kwa Yohana kwavuye he, ni mu ijuru cyangwa ni mu bantu?” Nuko biburanya mu mitima yabo bati “Nituvuga yuko kwavuye mu ijuru aratubaza ati ‘Ni iki cyababujije kumwemera?’
26. Nituvuga yuko kwavuye mu bantu, dutinya ko abantu batugaya kuko bose bemera ko Yohana yari umuhanuzi.”
27. Ni ko gusubiza Yesu bati “Ntitubizi.” Na we arababwira ati “Nuko rero nanjye simbabwira ubutware buntera gukora ibyo.
28. “Ariko ibi mubitekereza mute? Habayeho umuntu wari ufite abana babiri, asanga umukuru aramubwira ati ‘Mwana wanjye, genda uhingire uruzabibu rwanjye.’
29. Na we aramusubiza ati ‘Ndanze.’ Maze hanyuma arihana aragenda.
30. Se asanga uwa kabiri amubwira atyo, na we aramusubiza ati ‘Ndagiye data’, ariko ntiyajyayo.
31. Muri abo bombi ni nde wakoze icyo se ashaka?” Baramusubiza bati “Ni uwa mbere.” Yesu arababwira ati “Ndababwira ukuri yuko abakoresha b’ikoro n’abamaraya bababanziriza kwinjira mu bwami bw’Imana.
32. Dore Yohana yaje muri mwe agendera mu nzira yo gukiranuka ntimwamwemera, nyamara abakoresha b’ikoro n’abamaraya bo baramwemeye, ariko nubwo mwabibonye mutyo ntimurakihana ngo mumwemere.
Ikibazo kidufasha kurushaho gusobanukirwa:
Mbese mu byo nsomye harimo ijambo RIMBURIRA?
Ubusobanuro bw’umusomyi:
Maze hanyuma arihana aragenda (29): Nyuma yo kunanirwa gusubiza ikibazo Yesu yari abajije abatambyi, yabaciriye umugani ashaka gusobanura icyo kumvira Imana by’ukuri bivuze. Umwana mukuru arashushanya abakoresha b’ikoro n’abamaraya, babanje kugendera mu nzira z’uburiganya n’ubusambanyi batera Imana umugongo. Nyamara ubwo Yohana yavugaga ubutumwa, benshi muri bo barihannye bazibukira imirimo y’umwijima bakoraga. Zirikana ko umuntu wihannye agahindukirira Imana akava mu bibi yakoraga, ibyaha byose yakoze bitakaza agaciro mu maso y’Imana (2Kor.5.17). Umwana wa kabiri arashushanya abanyedini bo mu gihe cya Yesu, bavugaga iby’Imana cyane nyamara imbuto z’imirimo yabo zari mbi. Ibuka ko kumenya iby’Imana bidahagije, icyangombwa ni ugukora ibyo idutegeka. Ntimurakihana ngo mumwemere (32): Izingiro ry’ubutumwa Yohana, Yesu, Petero na Pawulo bavugaga ni ‘ukwihana’ (Mat.3.2,4.17;Ibyak.2.38,17:30). Zirikana ko Kwizera Yesu no Kwihana ibyaha aribyo rufatiro nyarwo rw’ubukristo.
UWIMANA Ange Victor
Tel: (+250)788552883, (+250)725151463
Email: [email protected]


text:
Filimoni
Iki gitabo kigufi kigizwe n’igice kimwe, n’urwandiko rwandikiwe umuntu kugiti cye ariwe Filimoni, wari wacitswe nimbata ye Onesimo wari warabyajwe agakiza na Paulo.
Paulo yarimo agerageza unkuntu yamusubiza kwa Filimoni. Ikigisho gikomeye kuri Filimoni (natwe) n’ukubabarira abandi muri Kristo!
Dore incamake y’urwandiko rwa Filimoni.
I. Isengesho ryo gushima Filimoni (1:1-7)
II. Kwinginga kwa Paulo yingingira Onesmo (1:8-18)
III. Isezerano rya Paulo kuri Filimoni (1:19-21)
IV. Ibya Paulo kugiti cye (3:12-15)


text:
Nyuma y’igihe umukunzi w’umuhanzikazi Clarisse Karasira amwambitse impeta, kuri ubu bamaze gushyingiranwa nk’umugabo n’umugore.
Clarisse Karasira n’umukunzi we Ifashabayo Sylvain bemeranyije kubana nk’umugabo n’umugore mu bibi no mu byiza, mu muhango wabaye kuri uyu wa Gatandatu tariki ya 01 Gicurasi 2021, aho basezeraniye mu rusengero rwa Christian Life Assembly ruherereye i Nyarutarama mu Mujyi wa Kigali.
Muri ubu bukwe bwabo bari bashyigikiwe n’ababyeyi babo, inshuti zabo z’akadasohoka n’abavandimwe.
Mu bantu bazwi bitabiriye ubukwe bwabo barimo umuhanzikazi Mariya Yohana, Nyiranyamibwa Suzanne, Mariya Uwanjye Mukuru wa Mutamuliza Annonciata [Kamaliza] wari uhagarariye umuryango wabo.


text:
Hari benshi usanga bifuza kubyibuha kuko wenda aribwo baba bumva bameze neza,hari n’abandi baba barabuze uko bananuka ngo basubire uko kera bari bameze mbere batarabyibuha ,nyamara nubwo bimeze gutyo hari benshi baba batazi ingaruka zishobora kuzanwa n’umubyibuho ukabije.Muri iyi nkuru tugiye kureba ingaruka mbi zigera kuri 6 zikomeye umubyibuho ukabije (Obesity) ushobora gutera.
Dore Ingaruka 6 zikomeye zishobora guterwa n’umubyibuho ukabije
Indwara z’umutima : Ingaruka ya mbere ni indwara zinyuranye z’umutima. Uko ugenda ubyibuha cyane niko umuvuduko w’amaraso nawo ugenda uzamuka, urugimbu rubi (cholesterol) rukiyongera ndetse n’ibinure bikaba byinshi. Ibi byose bituma imitsi y’amaraso isa nijemo icyo twakita ingese n’urubobi nuko umwanya amaraso acamo ukagabanyuka. Ingaruka ni ugutera n’ingufu k’umutima, kubura umwuka uhagije ujya mu mutima byose bigatera umutima gukora nabi no kurwara.
Diyabete :Akenshi umubyibuho ukabije na diyabete biragendana nubwo atari kuri bose. Diyabete iba yerekana ko umubir iwawe udakoresha umusemburo wa insulin uko bikwiye. Diyabete itewe n’umubyibuho ukabije kandi ishobora gukurikirwa no guhuma, kurwara impyiko, gupfa imburagihe.
Umuvuduko ukabije w’amaraso : Kugirango amaraso agere mu bice by’umubiri bisaba ko umutima uyasunika. Nibyo twita umuvuduko w’amaraso. Iyo ubyibushye bikabije, imitsi yawe isa n’iyifunze noneho kuko umutima ugomba byanze bikunze kohereza amaraso bikawusaba kongera umuvuduko. Nibwo bavuga ko ufite umuvuduko ukabije w’amaraso. Bishobora kandi kujyana no kureba ibicyezi cyezi, kurwara impyiko, no kugira amaso azengamo amaraso.
Indwara y’ubwonko bita “Stroke” :Nkuko hejuru tubibonye hari igihe imitsi y’amaraso mo imbere izamo ingese cyangwa urubobi. Ibyo birimo hari igihe rero byomoka nuko bigafunga aho amaraso yacaga nuko akavuriramo. Iyo bibereye hafi y’ubwonko bituma umwuka wajyaga mo ubura nuko bigatera indwara ya stroke, ishobora na none no guterwa nuko umutsi ujyana amaraso mu bwonko waturitse.
Indwara z’amagufa n’imitsi : Amagufa yacu akozwe kugirango abashe gutwara uburemere bujyanye n’uko tureshya. Iyo ubyibushye cyane rero ibiro byawe bitsikamira amagufa n’imitsi nuko ukarwara indwara zinyuranye zirimo kuribwa mu ngingo cyane cyane amatako, amavi, ubujana bw’ikirenge n’umugongo. Ibikandi binagira ingaruka ku kwangirika kw’amagufa
Uburumbuke : Ku bagabo umubyibuho ukabije ushobora gutera ikibazo cyo kudashyukwa cyangwa gushyukwa amazinga. Ibi bikaba byabatera kutabyara no kutabasha gukora imibonano neza. Ku bagore bitera kugira imihango ihindagurika bidasanzwe, imisemburo itaringaniye, kutabyara, gukuramo inda, kubyara abazwe, ndetse no guhorana ubushyuhe bishobora kumutera guhorana umushyukwe.
Dore igisubizo rero niba ufite umubyibuho ukabije ndetse unashaka kwirinda
kubyibuha
Ni byiza kwirinda ibiribwa bitera umubyibuho nk’inyamazi tukura, amafiriti, amasukari amavuta ya buri munsi,…,gusa hari n’ababikora ntibikunde cyane ko wenda baba bafite ibiro by’umurengera, uburero habonetse imiti myimerere ikoze mu bimera,ikaba itwika ibinure mu mubiri kuburyo bwiza bigatuma ibiro bigabanyuka.Iyimiti yizewe ku rwego mpuzamahanga kuko ifite ubuziranenge butangwa n’ibigo bikomeye ku isi nka FDA (Food and Drug Administration).Muri yo twavugamo nka CHITOSAN CAPSULE , PRO-SLIM TEA , LIPID CARE TEA KUDING TEA PLUS , MEAL CELLULOSE CAPSULE ,….
Twabibutsa ko iyi miti ntangaruka igira ku muntu wayikoresheje. Uramutse ukeneye iyi miti wa hamagara kuri 0788698813/0785031649 cyangwa ukaba wagana Horaho Life aho dukorera kwa Rubangura muri Etageya 3, mu muryango wa 302-301. Ndetse wa nasura urubuga rwacu arirwo www.horahoclinic.rw.
REBA VIDEO


text:
“ Mu Rwanda rwo hambere,ikirango cy’igihugu cyari Ingoma-Ngabe”
Ingoma-Ngabe ni yo yari Ibendera ry’igihugu,akaba ari na yo yari Nkuru imbere y’umwami n’Umugabekazi.Umurimo wayo ukaba wari uwo kwimika Abami no guhuza Umwami na Rubanda.Icyo twakwibutsa ahangaha,ni uko mu Rwanda rwo hambere habagaho ingoma z’amoko atandukanye.Habagaho:Ingoma z’imivugo arizo zarimo “Ingoma z’imisango n’ingoma z’imihango”n’Ingoma-Ngabe,ariyo yari ibendera ry’igihugu.
Ingoma z’Imisango zari izo kwizihiza ibirori by’I bwami,zikanaherekeza Umwami mu irambagira ry’igihugu,nizo zabikiraga zikanabambura Umwami.
Ingoma z’Imihango zo zari zigenewe kuvuzwa mu mihango y’Ibwami nyine nkuko iboneka mu bwiru.Imwe mu mihango yavugirizwagamo ingoma ni nk’umuhango wo gukura Gicurasi,imihango y’imiterekero,imihango y’umuganura,imihango yo gufukura amariba,kugangahura,kuvuna ibyonnyi n’ibindi.
Icyo twabibutsa ni uko Ingoma-Ngabe itari ingoma nk’izindi twavuze haruguru,kuko yo ntiyavuzwaga,ahubwo izindi zarayivugirizwaga zikayitaramira nk’uko zataramiraga umwami Nyirigihugu.Ikindi kandi ni uko yaramvurwaga mu biti bitandukanye n’iby’izindi ngoma z’imivugo.Ingoma-Ngabe zabayeho mu Rwanda rwo hambere ni izi zikurikira:
1.Ingoma-Ngabe Rwoga
Gihanga akimara kwima ingoma,ikirangabwami cye cyari “Inyundo”yakomeje kwitwa “inyundo ya Gihanga” mu mateka karande y’u Rwanda na Nyamiringa:Urusengo rwa Gihanga.
Nyuma iyo ndangabutegetsi ya Gihanga yaje gusimburwa n’Ingoma-Ngabe “RWOGA”ari na yo ngoma ya mbere ndangabwami y’Abanyiginya.Aha twakwibutsa ko,Ingoma-Nyiginya yari itetse mu Rwanda rugari rwa Gasabo ari na ho hari umurwa mukuru wayo.
Nyamara ariko na nyuma y’aho Rwoga ibereye Ingoma-Ngabe,Inyundo na Nyamiringa ntibyibagiranye burundu,ahubwo byakomeje kugira uruhare mu iyimikabami no mu yindi mihango.Nk’iy’umuntu yacishwaga urusengo,ntiyashoboraga guhirahira ngo agaruke I Rwanda,ariko iyo yacishwaga ingoma,igicibwa cyangwa se urubyaro rwa cyo,bashoboraga kuzagaruka I Rwanda.
Ubwo Umwami w’I Bunyabungo,Nsibura I Nyebuga ateye u Rwanda akarwigarurira Ku Ngoma ya Ndahiro Cyamatare mu w 1477,yanyaze ingabe Rwoga,iyayo “Cyimumugizi”Gitandura(yari Ingabekazi) ayibundisha mu Rutaka rwa Muhanga hafi y’umudugudu wa Gitarama.Aho Ruganzu Ndoli yimiye mu 1510,Rwoga yari yaranyazwe n’umunyabungo Nsibura Nyebuga,Abiru bayisimbuza indi ngoma nshyashya “NANGAMADUMBU” yari isazwe ari indamutsa ya Ruganzu Ndoli.


text:
Ikibazo cy’imvange mu moko y’u Rwanda (Célestin Sebahire)
Inyandiko ya Célestin Sebahire, 11/04/2018
Gushyingirana hagati y’ubwoko butatu bugize u Rwanda ari bwo: Abatwa, Abahutu n’Abatutsi si ibya none. Nyamara iyo urebye imibanire y’ubwo bwoko mu mateka y’igihugu cyacu usanga uko gushakana hagati y’amoko byaragiye biganisha ku bintu umuntu yakwibazaho. Ese mu by’ukuri mu Rwanda mu gihe cyahise abantu babanaga ari uko bashakanye cyangwa se hari izindi nyungu zabaga ziri inyuma y’uko gushyingirana ? Mu minsi ya vuba aha se bwo byifashe bite ? Ese ibyo gushyingirana hagati y’amoko anyuranye byaba byaratanyiye ryari mu Rwanda ? Abantu babana badahuje ubwoko barebana bate ? Bumvikana bate ? Abana babakomotseho baba aba nde muri ubwo bwoko ? Ese ababana badahuje ubwoko hari icyo bibatwaye ? Abababona se bo babivugaho iki ? Babitekerezaho iki ? Ibyo ni bimwe mu bibazo ngirango mbabwire icyo mbitekerezaho muri iyi nyandiko.
Mbere yo kugira icyo mbivugaho ariko, nagira ngo mbanze nsobanure uburyo numva amagambo ndi bukoreshe kugira ngo twese tubyumve kimwe. Iyo mvuze « kubana » mba nshaka gusobanura ko abantu babiri « baba hamwe », mbega « bubatse urugo », iyo mvuze « gushyingira » mba nshatse kuvuga ko umuryango runaka wahaye umugeni undi muryango runaka n’uwo wundi ugatanga umuhungu abo bana bakarwubaka, naho iyo mvuze « gushakana » mba ngamije gusobanura igikorwa cyo kwihitiramo uwo muzabana mukabyemeranwaho mukabana biturutse ku bushake bwanyu mwembi. Ibi mbitewe n’uko mu kanya muri bwibonere ko hari abashobora « kubana » « batarashakanye » cyangwa « batarashyingiranwe » ibyo ariko si byo ngamije kuvugaho ubu.
Mu by’ukuri kubana hagati y’abantu badahuje ubwoko, badahuje iguhugu, badahuje ibara ry’uruhu biriho kandi si ibya none. Duhereye cyera tukajya na kure y’u Rwanda, abazi amateka y’Abaromani muzi ko bivugwa ko mu ntangiriro ya Roma abahungu bo muri uwo mujyi barangajwe imbere na Romulus (bavuga ko ari we washinze Roma), biraye mu bakobwa bo mu gihugu bari baturanye bitaga « Abasabini » « les Sabines » barabafata barabarongora. Ibyo byatumye i Roma haboneka urubyaro, iraturwa, iratunga, igatunganirwa.
Abasoma Bibiriya ndetse na Korowani bazi inkuru y’Umwami Salomoni wa Isiraheri n’Umwamikazi wa Saba (ari yo Etiyopiya y’ubu) bavuga ko bahuye bakabengukanwa bakagirana imishyikirano n’imibonano yaje kugera aho babyaranye. Ndetse ubu muzi ko hari abayahudi bitwa « Abafalasha » bavugwa ko bakomoka kuri urwo rukundo rwa Salomoni n’Umwamikazi wa Saba, Isiraheri ikaba yaraje kubashaka ikabasubiza mu gihugu cya bo « cy’ivuko », cyangwa cy’« abasekuruza » ba bo n’ubwo bagezeyo bagasanga igihugu bari bagiye bizeye ko ari icy’amata n’ubuki atari ko biy-teye mu by’ukuri ariko icya na cyo si cyo cyanzinduye.
Ku byerekeye imibanire y’abadahuje ibara ry’uruhu byo simbitindaho kuko buri muntu azi nibura umuntu w’umuzungu ubana n’umwirabura ; gusa nagirango aha ntange urugero rw’umugabo witwa Henri LOPES wo muri Congo Brazzaville uvuka ku mugabo w’umuzungu n’umugore w’umwiraburakazi akaba yaravutse muri 1937. Izi ngero nazihisemo mbishaka kuko ndi bubereke ko iyo mibanire y’abo bantu batandukanye yaje gutanga ikintu cyiza cyari gikwiye kutubera urugero.
Tuje no mu Rwanda rero dusanga imibanire y’abantu badahuje ubwoko atari iya none. Ingero ni nyinshi. Ku bazi imvugo igira iti « amukuye aho umwami yakuye Busyeti » bazi ko inyuma y’iyo mvugo hari imibanire y’umutwa witwaga Busyeti n’umututsikazi (ndetse ngo wari umukobwa w’umwami).
Ku birebana no gushakana hagati y’Abahutu n’Abatutsi sinirirwa ndondora ingero nyinshi z’Abahutu bashakanye n’Abatutsikazi cyangwa Abatutsi babana n’Abahutukazi kuko buri munyarwanda azi nibura umuryango umwe mu nshuti ze za hafi cyangwa mu bamenyi be ugizwe n’abantu babana bava muri bumwe muri ubwo bwoko. Gusa ariko nagirango ntange ingero nkeya. Zimwe muri izo ngero nazihisemo kubera ko abantu bazivugwamo atari ba rubanda rusanzwe rwa giseseka. Rumwe muri zo ni urwa Mashira, umwami wa Nduga na Mibambwe, umwami w’u Rwanda bari barahanye abageni ari bo Bwiza na Nyirantorwa. Nigiye imbere mu mateka, urundi rugero natanga ndarukesha ababizi (aha ndashaka kuvuga cyane cyane abiru b’i Bwami) bemeza ko Nyiramavugo Umugabekazi w’u Rwanda yari afite nyina w’umuhutukazi. Nyiramavugo uyu mvuga ni we Kankazi nyina w’umwami Rudahigwa akaba yari umukobwa wa Mbanzabigwi ya Rwakagara rwa Gaga rya Mutezintare wa Sesonga ya Makara ya Kiramira cya Mucuzi wa Nyantabana ya Burigande bwa Ngoga ya Gihinira cya Ndiga ya GAHUTU ka Serwega rwa MUTUTSI akaba umukobwa w’Abega. Iki gisekuruza ngitanze nkana ngirango mbereke ko no muri cyo harimo amoko yombi !
Twongeye kwigira imbere mu mateka yacu ya vuba, tukareba uburyo imishakanire y’abanyarwanda yari iteye dusanga abahutu n’abatutsi baragiye bahana abageni kenshi. Tutiriwe tujya kure tugahera nko ku bayobozi b’abahutu ba Repuburika ya mbere turasanga abenshi muri bo bari batunze abagore b’abatutsikazi. Kuba rero abo Bahutu (bizwi ko baharaniye kuvanaho ingoma ya cyami n’ubutegetsi bwa yo bivugwa ko bwari bushigiye ku ngengabitekerezo y’uko Abatutsi bagomba gutegeka no gutsikamira Abahutu) ari bo bafashe iya mbere bagashaka abagore b’Abatutsikazi ni ibyo gutekerezaho cyane, tukareba icyo twabikuramo kitwubaka. Mu kanya ndabigarukaho.
Nkivuga ariko ku mibanire y’abantu baba batsikamira abandi n’ababa batsikamiwe nagirango ngaruke kuri rwa rugero rwa Henri Lopes. Uyu mugabo yavutse ku itariki ya 12 nzeri 1937 avukira i Kinshasa (icyo gihe yitwaga Léopoldville). Se yari umuzungu w’umubiligi wakoranaga n’ubutegetsi bw’ubukoloni, nyina akaba umwiraburakazi wo muri Congo Brazzaville. Mu buzima bwe, uwo mugabo agaragaza ingorane yagiye ahura nazo biturutse ku ibara ry’uruhu rwe. Agira ati : « nkiri muri Afurika niga mu mashuri abanza numvaga ndi nk’umuzungu udafite umwanya n’agaciro nk’ak’abandi bazungu buzuye ; ariko ngeze mu Bufaransa ngiye kwiga amashuri yisumbuye na Kaminuza nasanze ndi umwirabura kuko mu maso y’abazungu sinari nakwiye kuvuga ko hari aho mpuriye n’abazungu » Uwo mugabo akomeza agira ati : « uko guhera hagati y’amabara yombi nkabura aho mbarizwa byarambazaga, ariko byanteye kwibaza ku buzima bwanjye, nibaza uwo ndi we n’icyo ndicyo mu by’ukuri, bituma mfata icyemezo cyo kwishimira no kugira ishema ry’uwo ndi we ».
Iyo rero urebye imibereho y’uwo mugabo, usanga uko kutagira aho abarizwa mu mabara y’ababyeyi be bitaramuheranye ngo agire ipfunwe cyangwa isoni ry’uwo ari we ; ahubwo byamubereye imbarutso yo kwiga abishyizeho umwete, ariga araminuza yigisha muri za kaminuza zo mu Bufaransa nka La Sorbonne, agira uruhare rugaragara mu guharanira ko umunyafurika yabohorwa ingoyi ya gikoroni, akaba ari mu baharaniye ubwigenge bw’igihugu cye n’Afurika muri rusange. Mu gihugu cye, Henri LOPES yayoboye za Ministeri nyinshi kandi zinyuranye ndetse yanabaye Minisitiri w’intebe wa Congo Brazzaville. Yabaye Umuyobozi wungirije wa UNESCO ushinzwe umuco n’ububanyi n’amahanga kuva muri 1982 kugera muri 1998 amakuru ye ya nyuma mperuka yari ahagarariye igihugu cye mu Bufaransa. Uretse n’iyo myanya ya politiki ku rwego rw’igihugu cye ndetse no ku rwego rw’isi uyu mugabo ni umwanditsi ukomeye kandi uzwi ku rwego rw’igihugu cye, urwa Afurika ndetse n’urw’isi. N’ikimenyimenyi yagiye yegukana ibihembo bihanitse mu bijyanye n’ubuhanzi bushingiye ku bwanditsi.
Icyatumye ntanga urugero rw’uyu mugabo ni uko yavutse mu gihe cya gikoronize. Icyo gihe abazungu bumvaga ko ari bo bazi ubwenge, bafite ubushobozi n’ubumenyi akaba ari na bo bagombaga gutegeka abirabura. Uwo mugabo rero njye anyereka ishusho y’ubwuzuzanye bw’ibintu cyangwa bw’abantu baba basa n’abadafite icyo bahuriyeho. Biragaragara ko nk’uko abyivugira, mu ntangiriro y’ubuzima bwe yabanje kubura aho ahagaze yibaza ibibazo byinshi kuri we ubwe, atazi uwo ariwe. Nyamara uko kutiyumvamo ubwirabura bwuzuye cyangwa ubuzungu bwuzuye ntibyamuheranye ngo abure umwanya mu buzima bwe ku giti cye no mu buzima bw’igihugu cye ndetse n’ubw’isi yose muri rusange. Ahubwo yafashe uko kuntu ateye, atasabye kandi atanihaye, aguhindura isoko yavomyemo imbaraga zatumye agera kuri byinshi, harimo ibyo bike cyane nababwiye hejuru aha kuko rwose bitanyoroheye kurondora ibyo yakoze ngo mbirangize muri iyi mirongo mike mfite.
Tugarutse rero ku bireba abanyarwanda, nk’uko nabivuze kandi bikaba bizwi, ubwoko bwacu uko ari butatu buhana abageni kuva cyera. Hejuru natanze ingero za bamwe mu bazwi mu mateka y’u Rwanda. Ariko uko guhana abageni iyo ubirebye usanga akenshi hari uburyo umuntu yabibona. Reka dufate nk’abategetsi ba Répuburika ya mbere nka Kayibanda, Makuza n’abandi… Aha ndibanda gusa kuri Perezida Grégoire Kayibanda kuko mbona nta mwanya uruta uwonguwo mu kuba uhagarariye rubanda. Uyu mugabo ntawe uyobewe uruhare yagize mu kuba kw’isonga mu gushinga Repubulika y’u Rwanda afatanyije n’abandi barwanashyaka mu kuvanaho ingoma ya cyami iyobowe n’Abatutsi yari imaze imyaka amagana n’amagana iryamira Abahutu. Kuba yari afite umugore w’umututsikazi njye mfite uko mbibona
Ariko mbere yo kubabwira uburyo mbona uko kubana kwa Grégoire Kayibanda na Vérdiane Mukagatare n’isomo nkuramo, reka tubanze turebere hamwe uburyo ugushakana hagati y’abanyarwanda muri rusange, hamwe no gushyingiranwa no gushakana hagati y’Abatutsi n’Abahutu ku buryo bw’umwihariko bigenda, noneho mbawire uko njye ku giti cyanjye mbona bigenda. Uwaba afite ukundi abibona na we yazabitugezaho.
Mu by’ukuri iyo ndebye iyo mibanire mvuze haruguru, nsanga nayigabanyamo ibice nka bitatu :
- Igice cya mbere ni icy’abantu babana cyangwa babanaga hadashingiwe mbere na mbere ku bushake bwabo. Aha tuzi ko, mu muco wacu wa cyera, iyo umuntu yabaga afite umusore ugeze mu kigero cyo kurushinga yashakishaga umuryango ufite umukobwa ukwiye kubaka urugo akamumusabira bakamumuha akamurongora. Tuzi kandi ko iyo byabaga ngombwa habagaho ibyo bitaga « kurangisha » no « kuranga » aha mwibuke ya mvugo yagiraga iti : « nta bukwe butagira umuranga » cyangwa ngo « umukoba wabuze umuranga yaheze mwa nyina ». Muri make umubyeyi w’umuhungu yumvikanaga na se w’umukobwa akamusaba umugeni, agakwa, nyuma bakazamuhekera umugeni, akaza akabana n’umugabo, akubaka, akabyara, urugo rugatunga rugatunganirwa n’ubwo yabaga ahuye n’uwo musore bwa mbere ari uko bagiye « kumara amavuta ». Muri iyo mishakanire biragaragara ko nta ruhare rugaragara ababana babaga babigizemo ndetse muzi ko hari n’umugani najyaga numva mu gitaramo uvuga ibya « Nyamutegerakazazejo » wakoye inda agakwerera indi. Nizere ko muri iyi minsi ubu buryo bwo kurwubaka butakiri mu Rwanda.
2. Igice cya kabiri kigizwe n’ababana babishingiye ku nyungu no ku mibare. Aha natanga nk’urugero rw’umuntu wabaga atarize amashuri menshi ariko wenda akaba afite amafaranga warebaga nk’umukobwa urangije amashuri ufite impamyabumenyi n’akazi, akabara agasanga abanye n’uwo mukobwa umutungo we wakwiyongera kuko bombi babaga binjiza amafaranga ; uwo mukobwa na we akabara ati « ndasiga ibi nsanga ibihe » akisangira uwo munyamafaranga kuko aba cyangwa yabaga yizeye ko azabaho nta cyo abuze.
Aha natanze urugero rw’amafaranga ariko hari n’ibindi bijya cyangwa byajyaga bigenderwaho mu gushyingirana, nk’ubushobozi n’ububasha bishingiye ku myanya ya poritiki, kuba uvuka mu muryango runaka ukomeye ugashaka ko uwo muryango ushyingirana n’undi ukomeye, hakurikijwe bya bindi bavuga mu Kinyarwanda ngo « habana abakize » kandi ngo « amaboko atareshya ntaramukanya » ; n’ibindi…Yewe nkiri kuri ibyo by’ibikomerezwa, hari n’ubwo nk’umugabo ukomeye yakinishaga umwari akaba amuteye inda, noneho mu gushaka kubihishira agashaka umusore mu bo ategeka cyangwa afiteho ububasha, akamuha uwo mukobwa akamurongora, akazitwa ko ari we se w’uwo mwana, noneho mu kumwitura akamwemerera kuzamufasha muri byinshi bumvikanagaho. Uko biri kose, izi ngo ntiziba zishingiye mbere na mbere ku rukundo n’ubushake bw’ababa babana n’ubwo mu ngo nzi zubatswe muri ubwo buryo ababana bagera aho bagasa n’abakundana. Ibyo ari byose iyo bamaze kumenyana no kumenyerana akenshi babana neza mu bwuhabane n’ubwuzuzanye n’iyo basenye basenya nk’abandi, kandi nta mibare nigeze nkora ngo menye niba babana neza cyangwa nabi kurusha ababanye biturutse ku bushake bushingiye ku rukundo gusa.
3) Igice cya gatatu ari nacyo nizera kandi nifuza ko cyaba kigizwe n’abenshi mu babana, ni icy’abarushinga biturutse ku rukundo baba bafitaniye. Aba ntibagira ikibitambika imbere ngo kibangamire imibanire ya bo cyaba ikibazo cy’ubwoko, cyaba icy’umuryango umwe akomokamo cyangwa icy’umutungo w’uwo bashakanye cyangwa umuryango baba bafite cyangwa badafite. Iyo bakundana bakiyemeza kubana, barabana kandi bakabana neza. Yemwe n’iyo bahuye n’ibibazo birenze ubwenge babyikuramo neza buri gihe, kandi n’iyo baba batagishobokanye bagatandukana babikora nta n’umwe wicuza ngo abe yagira ati : « n’ubundi twabanye ntabishaka » ; muri make usanga babanye mu munezero uranga urugo rushingiye ku rukundo rw’ukuri.
No mu mibanire y’abahutu n’abatutsi, usanga ibyo byiciro uko ari bitatu bibonekamo. Reka ntange ingero : Tugarutse nko kuri ya mishyingiranire ya Mibambwe na Mashira nababwiye haruguru dusanga Mibambwe ajya gushyingira Mashira umukobwa we Nyampundu abandi bita Nyirantorwa yari agamije « gucengera » ubwami bwa Mashira kugirango azabone uko abwigarurira amaze kumwica ; kandi ni ko byaje kugenda. Koko rero nk’uko amateka abitubwira Mashira yari afite ingabo zikomeye zari zarananiye Mibambwe I Sekarongoro n’ingabo ze. Mashira rero amaze kunanirana, Mibambwe yabaye nk’uzibukiriye ; iby’imirwano asa n’ubishyize iruhande, maze ingoma y’Ababanda irasugira. Ni bwo rero Mibambwe yigiriye imigambi yo kugirana imimaro (amasezerano yo kutarwana) na Mashira; biremezwa Mashira aba umwami wa Nduga. Nyuma yaho imishyikirano yarakomeye, ndetse haziraho no gushyingirana nk’uko nabivuze haruguru, babana nk’incuti kugera n’aho Mibambwe yaje guhungira kwa Mashira nyuma yo gutsindwa mu gitero cya kabiri cy’Abanyoro ni uko Umwami Mashira aramwakira aramuhisha akira atyo Abanyoro. Ibyo ariko ntibyabujije Mibambwe gukomeza umugambi we mubisha kuko yaje gushyirwa yivuganye Mashira.
Nyamara Mashira we mu gushyingira kwa Mibambwe, yari yizeye ko arimo gukomeza imibanire myiza n’uwo mwami n’ingoma ye, kugira ngo ibihugu bya bo bibane neza kurushaho muri uko kuvanga amaraso ; we yumvaga ko ari nk’igihango agiranye na bo. Uko kwirara hamwe n’icyizere cyaje kuraza amasinde bya Mashira ku ruhande rumwe, uburyarya n’indimi ebyiri bya Mibambwe kurundi ruhande nibyo nyirabayazana ry’iyicwa ry’uwamami Mashira. Nyamara mu by’ukuri Mashira ntiyari abuze ingabo zikomeye kandi nyinshi, ariko we yahugiye mu byo kubana neza no gushyingirana, mu gihe Mibambwe we yari agamije kumurimbura hakurikijwe politiki ye mbi, iyi idatinya kwica amasezerano, umubano no gutsemba isano. Aha niho nsanga kuriya kubana kw’abantu batabifitemo uruhare byari bikwiye kurangirana na bariya babikoze ; twe tukareba kure, tugamije imibanire myiza hagati y’amoko yacu dore ko noneho turi mu gihugu kimwe.
Ku birebana na kiriya gice cya kabiri cy’ababana hagamijwe inyungu cyo singitindaho kuko numva kitatuzamura na gato cyane cyane ko ntashaka guteza intugunda mu mitwe y’abasoma ibi. Ariko nagirango ntange agatekerezo gato gusa ku birebana n’abahutu bagiye babana n’abo badahuje ubwoko mu Rwanda. Aha Ndatekereza abantu bubatse ingo muri za 1960 u Rwanda rukibona ubwigenge kugera muri za 1970. Muri icyo gihe abahutu bari bamaze kwiga ari benshi kandi bagiye barushaho kwiyongera bitewe n’ihinduka ry’ubutegetsi ryari ririmo kuba ryabemereraga na bo kwiga amashuri yisumbuye ndetse na za kaminuza. Ni uko bamwe baje kuba abarimu, abandi bakaba abakarani (secrétaires), abandi bagakora mu nzego zinyuranye z’igihugu ari abafongisiyoneri (fonctionnaires) abandi ari abasisista banyuranye.
Aha mu rwego rw’urwenya mwibuke ya ndirimbo yitwa Adela Mukasine ya Orukesitere (orchestre) Umubano ivuga uburyo Mukasine uwo yaje gusendwa kubera ubujiji bwe ndetse n’amashuri make yari afite ataranatumye amenya ko ari we barimo kuvuga igihe agira ati: “abasisita bateranye, urufaransa badidibuza, naho ntazi ko ari njye bavuga, burya kutiga biragatsindwa” abazi Adela uwo n’umugabo we bambwiye ko baba bakomoka mu bwoko bw’ubuhutu n’ubututsi. Abo Bahutu rero bakimara kurangiza amashuri batangiye akazi nuko bibona bari mu rwego rwo hejuru noneho babura abahutukazi bahuje urwego ngo babarongore; kandi tuzi ko mu kinyarwanda, nk’uko nabibabwiye kare, bavuga ngo « amaboko atareshya ntaramukanya ». Ni muri urwo rwego rero bahitagamo kurongora abatutsikazi batitaye ku mashuri ya bo kuko mu myumvire y’icyo gihe bagisohoka mu ngoma ya cyami ntibyari byoroshye ko abahutu bumva ko bareshya n’abatutsi; bumvaga ko umuhutu wize areshya n’umututsikazi utarize na make cyangwa wize make kuri we. Gusa ikigaragara kandi nshima ni uko abenshi muri abo bagore babanaga n’abo bahutu bize (mpereye ku bo nzi ku giti cya njye babanye muri ubwo buryo), babubahaga bakababera abagore b’umutima w’urugo; ingo za bo zigakomera, zikagendwa, zigatunga, zigatunganirwa.
Aha ariko nagirango ngaruke gato kuri rwa rugero rw’abategetsi bavanye u Rwanda ku ngoyi ya gihake. Njye ntekereza ko uretse n’icyo cyo kumva ko umugore wari ubakwiriye yari umututsikazi, bari banafite mu mutwe wa bo ko byari ngombwa ko ibyo by’amoko bitari bikwiye gukomeza gutanya abanyarwanda; ko ahubwo buri wese yari akwiye gushyira hamwe na buri wundi; Abatutsi bagashakana n’Abahutukazi, Abahutu bagashakana n’Abatutsikazi, ndetse n’Abatwa bagashakana nayo moko yandi bityo u Rwanda rugaturwa n’abantu bahuje ubwoko kandi bumvikana, ibintu byo guhora bahanganye bikavaho; abanyarwanda, baba Abahutu baba Abatutsi tutibagiwe n’Abatwa, bakabana mu bwumvikane, n’ubumwe buhamye bushingiye ndetse no ku kuvanga amaraso aho guhora bavushanya amaraso.
Reka tuve ducumbikiye aha tuzakomeza ubutaha
Biracyaza….
Célestin Sebahire
Ikibazo cy'imvange mu moko y'u Rwanda
11/04/2018, Célestin Sebahire Gushyingirana hagati y'ubwoko butatu bugize u Rwanda ari bwo: Abatwa, Abahutu n'Abatutsi si ibya none. Nyamara iyo urebye imibanire y'ubwo bwoko mu mateka y'igihugu c...
https://ccscrinfo.wordpress.com/2018/04/11/ikibazo-cyimvange-mu-moko-yu-rwanda/


text:
Rev. Pasteur Ndayizeye Isaïe wari usanzwe ari Umuvugizi w’Itorero rya Pantekoti mu Rwanda ADEPR ni we watowe n’Inama nkuru y’Abashumba ngo abe Umushumba Mukuru, aho yungirijwe na Pasiteri Rutagarama Eugène nk’Umushumba Mukuru Wungirije wa ADEPR.
Inama Nkuru y’Abashumba itoye abayobozi bakuru b’Itorero nyuma y’inzibacyuho yari yashyizweho n’Urwego rw’Igihugu rw’Imiyoborere RGB, umwaka ushize, hari mu Ukwakira 2020.
Mu bayobozi batanu bari bahawe kuyobora inzibacyuho na RGB, umwe gusa ni we utagarutse muri iyi Komite nshya yatowe n’Abashumba. Uyu ni madame Umuhoza Aurelie, wari wakemanzwe n’abatari bacye, bashingira ku kuba yarahoze muri Komite ya Karuranga Ephrem, aho benshi bamushinjaga imicungire mibi y’umutungo w’Itorero, ndetse bakanemeza ko adakwiye kugaruka muri Komite nshya kuko ngo yashoboraga kwanduza abari binjiye mu murimo ari bashya.
Pasiteri Ndayizeye Isaïe yatorewe kuba Umushumba mukuru wa ADEPR, inyito nshya, kuko ubusanzwe uwayoboraga ADEPR yafataga izina ry’Umuvugizi wa ADEPR. Pasiteri Rutagarama Eugène yatorewe kuba Umushumba mukuru wungiriye; aba bombi batorewe manda y’imyaka itandatu. Umuyobozi Nshingwabikorwa yakomeje kuba Pasiteri Budigiri Herman, Umuyobozi ushinzwe Umutungo, Imari n’Imishinga ni Uwizeyimana Béatrice wasimbuye kuri uyu mwanya Umuhoza Aurélie, Umuyobozi ushinzwe Abakozi n’Ubutegetsi yakomeje kuba Gatesi Vestine. Abo bayobozi batatu bo nta manda bazajya batorerwa, bazajya bakora nk’abakozi basanzwe.
Mu gushyira iherezo ku Buyobozi bw’inzibacyuho, hashyizweho Inama nkuru y’Itorero, ahatowe Umuyobozi mukuru wayo Sindayiheba Phanuel, Umuyobozi wungirije aba Nsanzabozwa Pascasie naho Pasiteri Ndayizeye Isaïe aba umwanditsi. Iyi nama nkuru y’Itorero kandi, biteganyijwe ko igomba kubamo abantu batandukanye bahagarariye ibyiciro runaka by’abanyetorero.
ADEPR yavuzwemo ibibazo byinshi. Byaba bikomoka he ?
Ni kenshi uzumva abavugabutumwa yaba abafite inshingano cyangwa ab’umuhamagaro bakoresha imvugo igira iti: “ibibi byose bizanwa na satani we mwanzi w’ibyiza”. Iyi mvugo n’ubu uwayikoresha ntiyaba aciye inka amabere, kuko nk’abanyetorero, bagaragaza ko n’ubwo ibibazo bitabura hagati y’abantu(abayoboke ba ADEPR), ko ariko satani we uzana umuzi w’igisitaza, yamara gusitaza bamwe akanafata iya mbere kubashyira hanze kuko ngo ari yo ntego(mission) ye y’ibanze.
Nyuma y’uko RGB ifashe umwanzuro wo gusesa Komite yariho iyobowe na Rev Karuranga Ephrem, hari mu Ukwakira 2020, yafashe umwanzuro wo gushyiraho Komite nshya y’inzibacyuho iyoborwa na Pasiteri Ndayizeye Isaïe. Mu nshingano z’ibanze yahawe, yahawe kuvugurura. Ubwo yatangiraga amavugurura, habonetse benshi batishimiye imiyoborere ye kuko nk’uko bivugwa ngo “nta rugamba rubura inkomere”, hari ababonaga umugati bawutakaje, bahinduka abarakare n’ubwo Itorero ryakomeje kubahumuriza ribabwira ko bazakomeza nk’abanyamuhamagaro.
Inkubiri za vuba aha zo kurwanira Ubuyobozi zagaragaye cyane ryari ?
Mu kwezi kwa cumi (Ukwakira)2013, nibwo Pasitori Usabwimana Samuel benshi bakunze kwita ‘Bwera bw’Itorero’ wari Umuvugizi waryo yabujijwe kongera kwinjira mu rusengero urwo ari rwo rwose rw’iri Torero. Icyo gihe Samuel ubwe yagize ati: “Nibyo koko nabujijwe gusengera mu rusengero n’Itorero ryanjye, ubu nsengera mu rugo ariko ndatuje…”. Akaba yarasubije ibi ubwo yabazwaga ku byari bimaze iminsi bihwihwiswa ko yaba yarakomwe kwinjira mu nsengero za ADEPR ukundi. Uyu akaba yarakuweho ashinjwa amacakubiri mu Itorero no gukorana n’abanzi b’Igihugu. Ibi byo kumuca mu nsengero za ADEPR bikaba byarakozwe n’abari bamusimbuye ari bo Rev. Sibomana Jean wari wungirijwe na Rev. Tom Rwagasana baje kwiha amazina y’aba Bishops nayo ataravuzweho rumwe n’abanyetorero.
N’ubwo ariko aba basimbuye muzehe Usabwimana Samuel bagasa n’abamuciraho iteka, ibyabo nabyo ntibyarangiye neza kuko ku buyobozi bwabo haje uruhuri rw’ibibazo byari byiganjemo ikoreshwa nabi ry’umutungo, kwigwizaho umutungo n’ibindi. Mu kwezi kwa cumi 2017 akebo bagereyemo abo basimbuye nabo bakagerewemo, maze tariki 06 Ukwakira 2017 buri wese mu bari bagize Komite y’aba Bishops ahabwa ibaruwa igira iti: “Dushingiye ku myitwarire mibi yakugaragayeho mu micungire y’umutungo w’Itorero no kutaba inyangamugayo muri ibyo nk’uko bigaragazwa muri raporo mu igenzura ku mikoreshereze y’umutungo w’Itorero rya ADEPR, Dushingiye kandi ku mwanzuro w’Inama ya Biro Nyobozi ya ADEPR yateranye kuwa 5 Ukwakira 2017, Tubabajwe no kukumenyesha ko wambuwe inshingano za Gipasitori muri ADEPR uhereye kuri iyi tariki ya 6 Ukwakira 2017”. Muri Nzeri uwo mwaka bari barekuwe by’agateganyo kubera uburwayi nyuma yo gutabwa muri yombi muri Gicurasi 2017.
Nyuma y’ifungwa ry’ababishopu (Bishops) bayoboraga ADEPR, hahise hatorwa Abayobozi bashya bari bagize Komite y’inzibacyuho bayoboye amezi icyenda, hahita hatorwa Komite ya nyayo yagiyeho tariki 17 Werurwe 2018 igizwe n’Umuvugizi, Rev Karuranga Ephrem; Umwungirije Rev. Karangwa John, Umunyamabanga Mukuru, Pasiteri Gatemberezi Muzungu Paul, Ushinzwe Ubutegetsi n’Imari, Umuhoza Aurélie naho Pasiteri Ntaganda Jean Paul atorerwa kuba Umujyanama mu by’Imari n’Ubukungu, baza nk’abagombaga gukemura ibibazo byari bisizwe n’abo bakoreye mu ngata. Nyamara nabo basa n’abaguye mu matsa kuko amagambo yakomeje kuba menshi, kutumvikana hagati yabo kuba kwinshi, ibyari ibibazo noneho bihinduka induru. Bamwe mu bayoboke bakomeza kwinubira ubuyobozi bavugako abaryi bakomeje kwiyongera mu Itorero ryabo, ndetse bakongeraho ko igitugu cya Karuranga Ephrem na Karangwa John kirenze icya Sibomana Jean na Tom Rwagasana.
Tariki ya 02 Ukwakira 2020, Urwego rw’Igihugu rw’Imiyoborere RGB rwafashe icyemezo cyo guhagarika inzego zose z’Ubuyobozi muri ADEPR nyuma yuko ibibazo byo muri iri torero byari bimaze gufata indi ntera ndetse abayobozi bakuru bariho icyo gihe barebana ay’ingwe. Icyo gihe RGB yasohoye itangazo rigira riti: “RGB ikuyeho inzego za ADEPR zikurikira: Inteko rusange, Inama y’Ubuyobozi, Komite Nyobozi (Biro) na Komite Nkemurampaka guhera none tariki ya 2 Ukwakira 2020. Ikuye mu nshingano abasanzwe ari abakozi ba ADEPR bari mu bagize Biro Nyobozi n’Inama y’Ubuyobozi. Ihaye Madamu Umuhoza Aurélie inshingano zijyanye n’imicungire y’abakozi n’umutungo kugeza igihe abazayobora umuryango mu gihe cy’inzibacyuho bazashyirwaho”. RGB yasobanuye ko ibibazo byari muri ADEPR byari bishingiye ku miyoborere, imikorere n’imikoranire mibi mu nzego bigaragarira mu nyandiko zanditswe, kugirwa inama ariko ibibazo bikananirana gukemurwa ku buryo imiyoborere n’imikorere ikomeje guhembera amacakubiri no kubangamira ituze ry’abagize ADEPR.
Komite nshya y’inzibacyuho yashyizweho na RGB tariki 08 Ukwakira 2020, yahise itangira amavugurura nk’uko byari mu nshingano z’ibanze yahawe. Mu mavugurura y’ibanze yakozwe, hakuweho indembo eshanu zari zifite imbibi zingana n’Intara zo muri Leta, hashyirwaho indembo 9. Hakuweho kandi amatorero y’Uturere 30 abari bayayoboye baricara, Paruwasi zirahuzwa, umudugudu nawo uhindurirwa izina witwa Itorero. Hashyizweho abakozi mu myanya kuva ku rwego rwo hejuru kugera hasi, maze haduka abatari bacye n’ubundi banengaga bakurikije ko bo batahawe imirimo, nyamara byagaragaye ko abadafite amashuri, abagize imyitwarire idahwitse n’abafite imyaka yo hejuru bari mu bibonye hanze y’imirimo ihemberwa yatanzwe mu Itorero.
Kuri ubu ADEPR ifite amatorero [ayahoze yitwa imidugudu] 3125 mu gihugu hose ari mu ndembo icyenda aho urwa Kigali rufite amatorero 163 na Paruwasi 12; urwa Gicumbi rufite Paruwasi 12 n’amatorero 306; urwa Muhoza ni Paruwasi 14 n’amatorero 259, urwa Gihundwe ni Paruwasi 21; urwa Huye ni Paruwasi 18 n’amatorero 286; urwa Rubavu ni Paruwasi 24 n’amatorero 528; urwa Ngoma ni Paruwasi 15 n’amatorero 370; urwa Nyagatare ni Paruwasi 16 n’amatorero 452 mu gihe Ururembo rwa Nyabisindu rufite Paruwasi 11 n’amatorero 262.
Itorero rya Pentekote mu Rwanda ADEPR, ryatangiye umurimo w’ivugabutumwa mu 1940 ritangijwe n’Umuryango w’Ivugabutumwa w’Abanya Suwedi witwa Mission Libre Suedoise (MLS), ubutumwa bwiza butangirira i Gihundwe muri Cyangugu ubu ni mu Karere ka Rusizi mu Ntara y’Iburengerazuba.
Mu mwaka wa 1954, bwana na madamu Linus Blomkvist bari kumwe n’Abavugabutumwa babiri b’Abanyarwanda Sebalinda Frederic na Ngeruka Alexandre binjiye muri Gisenyi bavuye Machumbi-Kashebere muri Congo.
Mu 1962, Umurundi witwa Nyandwi Philippe yatumwe mu Rwanda maze afatanya na Karuhije Bernard gutangiza umurimo mu Ruhengeri. Kugeza ubu, iri torero ry’umwuka ribarirwa abayoboke basaga Miliyoni ebyiri.
AMAFOTO:


text:
Uti “Guterekera byaturutse he?”
Guterekera ni umwe mu mihango yerekeye Abantu bazima n’abandi Bantu bazimu. Umuntu uterekera aba agamije kugusha neza abazimu( baba abe bapfuye cyangwa se bene wabo w’abandi gusa aha agaciro gakomeye). Kugusha neza abo bazimu ngo bituma atunga agatunganirwa kandi ibyo akoze byose bikagenda neza.
Twifashishije igitabo cya Musenyeli Aloyizi Bigirumwami cyitwa IMIHANGO N’IMIGENZO N’IMIZIRIRIZO MU RWANDA; turabagezaho aho guterekera byaturutse.
Ngo habayeho abagabo babiri bavaga inda imwe, umwe yitwaga KIBANDA, undi akitwa BASINDI, bagakundana cyane. Bukeye umuhungu wa BASINDI n’uwa KIBANDA baranywa barasinda bararwana, mwene BASINDI yica mwene KIBANDA.
Nuko BASINDI acikana n’abana be, bajya mu gihugu cya kure cyane bibera iyo ngiyo.
Hashize iminsi myinshi BASINDI ahurira na KIBANDA mu nzira, aramufata maze amujyana iwe, agira ngo amwice, ahorere umwana we. Bageze imuhira, KIBANDA ntiyaba akimwakuye, ahubwo amufata neza bigeza aho basangira. Bimaze kabiri, BASINDI abwira KIBANDA ati: ’’Burya twahuye nitwerereza ngo njye gushyingira umukobwa wanjye, none ndekura ngende, njye kumushyingira, nzagaruka untegeke uko ushaka ndangije ibyo’’.
KIBANDA aremera aramurekura ngo ajye gushyingira umukobwa we ati: "Genda ariko uzagaruke vuba. Turangize ibyacu". BASINDI agiye kugaruka, agarukana na wa muhungu we wishe, amuzanira se wabo KIBANDA. Nuko BASINDI abwira KIBANDA ati: "KIBANDA, dore nguyu uwakwiciye umwana, ndamukuzaniye ngo umuhore".
KIBANDA aramwakira, amurekera aho ngaho. Bukeye yengesha amayoga menshi, atumira bamwana we, se w’umukobwa wapfushije umugabo; bamaze gukorana bose, ab’iwabo w’umukazana we n’inshuti ze zose, KIBANDA abaha inzoga, abatekerereza uko umuhungu we yarwanye n’uwa mwene BASINDI, uwa BASINDI akica uwe, ababwira uko byagenze kose, n’ukuntu bacitse mu gihugu bagahungira mu kindi. Ati: "None BASINDI yanzaniye umuhungu we wishe uwanjye, ngo muhore."
Undi ati: "Ntabwo muhora, aho kumuhora kandi na we ari umwana wanjye, ndamuha uriya mukazana wanjye, bombi nari mbabyaye". Nuko ahamagara umukazana we, ati:"Dore umugabo nguhaye". Abari aho bose, barabimushimira cyane.
KIBANDA ahamagaza ingwa n’umwishywa, ati:"Dore turuzuye njye na BASINDI, tubaye imyishywa y’imirembe, ntituzongera kwangana, nta n’ubwo twabyigeze". Nuko umwishywa barawambara. Bazana n’ingwa y’inono, barayireba, bati :"Turanonotse nta nabi, tuzahorana ineza n’inseko nziza". Mbese nk’uko ingwa y’inono nta kantu kayibamo, haba n’agatirimwa, ngo na bo ni ko bazahora bameze.
Impamvu bakoresha umwishywa mu iterekera, ngo ni uko iyo bawukuyeho intarizi, ari zo nzabirizi zawo zifata ibyatsi, bamara kuwuzikiza, ugasanga ari icyatsi cyorohereye mu ntoki, wagikora ntiwumve gikaramye. Impamvu yo gukoresha umwishywa n’ingwa y’inono, ngo ni ukwibuka uko KIBANDA na BASINDI bigoroye, kandi umwe yari yiciye undi; umwishywa n’ingwa bikabagusha neza, bakongera kuba abavandimwe uko bari basanzwe.
N’ubu iyo bashaka guterekera umuntu, ngo bamuterekereza ibyo yakundaga, bikaba uburyo bwo kumwibuka no kwigorora na we, bikamugusha neza ntabaterereze ibyago.
Ngayo nguko! Bigaragara ko impamvu nyamukuru ya byose ari ukubabarirana, tukigorora n’abaduhemukiye maze tukiyemeza kubana neza bizira inzika no guhora.
Ikindi kandi kiza ni uburyo bwo guhora tuzirikana abacu batubanjirije n’ibyiza bakundaga maze tugahora tubyitaho mu rwego rwo kutibagirwa abo dukomokaho n’ibyo bakunda no kubagusha neza.
RUGABA Yvan


text:
Inyigisho yo ku cyumweru cya 25 gisanzwe, umwaka C, 2013
Ku ya 22 Nzeli 2013. Mwayiteguriwe na Padiri Cyprien BIZIMANA
AMASOMO: 1º. Am 8, 4-7; 2º 1Tim 2, 1-8; 3º. Lk 16, 1-13 (cg. 10-13)
Kuri iki cyumweru dushimire Imana Data Ushoborabyose, yo ishaka ko abantu bose bakira kandi bakamenya ukuri. Ayo ni amwe mu magambo Pawulo intumwa yatugejejeho. Ni ko bimeze, Imana ntiyigera iteganyiriza ibibi abantu. Ahubwo abantu ni bo bareta ibibatembagaza, ni bo bakora ubukorikori bwa nzikoraho. Imana ihora ishaka kubavana mu mazi abira bishoramo.
Ingero z’uko Imana ishaka umukiro wa bose, ni nyinshi. Duhereye ku masomo yose twumvishe, turabisobanukirwa. Mu isomo rya mbere, twongeye kumva umuhanuzi Amosi avugira abakene n’abandi bose badafite epfo na ruguru. Mu butumwa Imana yakunze kugeza ku bantu mu Isezerano rya Kera ikoresheje abahanuzi, yakunze kwibutsa ko ibintu abantu bafite ku isi yabaremeye bagomba kubisaranganya neza nta gucuranwa. Ibyo ntibyumvwa neza kuko nk’abanyamafaranga bo mu gihe cya Amosi bahoraga bashishikajwe no guhanika ibiciro cyangwa kwica iminzani kugira ngo baronke ibya Macigata mu gihe abakene banogokaga. Abacuruzi bamwe ntibitaga ku by’iyobokamana kuko amasabato n’imboneka z’ukwezi byabarambiraga bategereje ko birangira bagakomeza kugohora. Uko biri kose, Imana Data Ushoborabyose ntizahwema kumvikanisha ijwi rirengera abakene. Abazaryumva bagakomeza kuvunira ibiti mu matwi, ntituzi ko iby’isi bashengereye bizatuma binjira mu ijuru! Barahirwa abazahinduka bakamenya Ukuri kw’ibintu bibafitiye akamaro.
Ikindi gitekerezo kigaragagaza ko Imana ishaka umukiro wa bose, ni uburyo ijwi ryayo ryumvikana ryifuza ko abantu baharanira amahoro. Ni yo mpamvu adusaba gusabira cyane cyane abategetsi bo ku isi kuko ari bo bashobora kuyobora mu nzira z’amahoro nta mwiryane. Iyo ubupagani n’umwijima byakwiriye ku isi, nta mushishozi ugaragara, ab’ingufu nyinshi batsikamira abatishoboye, ibihugu by’ibihangange bigatera ibikennye cyangwa bikabiteranya kugira ngo byikomereze ishema ryo kwishyira hejuru ya byose. Abigisha bakwiye gusabirwa umwuka wa gihanuzi kugira ngo inyigisho zabo n’imibereho yabo bitere ab’ibihangange gucisha make no kwirinda kurenganya kuko Uhoraho ashaka ko abantu bose babaho mu mahoro. Ntibikwiye ko abatuye isi bagira ubwenge bw’iby’isi gusa nka wa munyabintu twumvishe mu Ivanjili. Ni ngombwa gusabira bose kugira ubwenge bwo kwizigamira ubukungu bwinshi mu ijuru.
Ubwo bwenge buzaturuka he? Imana ni imwe rukumbi kandi n’umuhuza w’abantu na Yo akaba umwe rukumbi, YEZU KRISTU. Ubwenge bw’ukuri buturuka ku kumwemera no kumurangamira. Twese ababatijwe tuzafasha isi yacu kurushaho kuba nziza no gutera imbere, kugira amahoro n’umutekano, nitwihatira buri munsi guhuza imibereho yacu n’umuco muzima YEZU KRISTU adutoza mu Ivanjili. Iyo mibereho igomba gutangirira mu rugo, abana bakerekwa urugero rwiza n’ababyeyi babo. Pawulo intumwa yagize neza gushishikariza abagabo agira ati: “…ndashaka ko abagabo bajya basenga, aho bari hose, bakerekeza ku ijuru ibiganza bizira inenge, nta mwaga cyangwa intonganya”. Mu gice gikurikira iyo mpanuro, icyo tutasomye, Pawulo akomeza abwiriza n’abagore imyifatire ikwiriye. Dusenge dukomeje kugira ngo mu Kiliziya turusheho gufasha ababyeyi bose guharanira gutanga uburere bwiza mu ngo zabo, bityo Imana ishaka ko abantu bose bakira, bazakira batojwe kuyerekezaho imitima yabo.
YEZU KRISTU asingizwe. Umubyeyi Bikira Mariya aduhakirwe. Abatagatifu duhimbaza none, Morise, Tomasi wa Viyanova, Emerita, Abahire Yozefu n’abandi 232 bahowe Imana i Valensiya muri Espagne, bose badusabire.


text:
ABAKURAMBERE N’ABAHANUZI
IGICE CYA 10 - UMUNARA WA BABELI
Iki gice gishingiye mu Itangiriro 9 :25-27 ; 11 :1-9
Kugira ngo isi yari yarimbujwe Umwuzure bitewe n’ubwigomeke bw’abayituye izongere kubona abantu bayitura, Imana yarokoye umuryango umwe, ari wo wa Nowa, maze iramubwira iti, “... ni wowe nabonye ukiranuka mu maso yanjye muri iki gihe.” Itangiriro 7:1. Nyamara kandi mu bahungu be batatu hagaragayemo itandukaniro nk’iryari ku isi mbere y’Umwuzure. Kuri Shemu, Hamu, na Yafeti, bagombaga kuba urufatiro rw’inyoko muntu, muri bo hagaragaraga neza imico y’urubyaro ruzabakomokaho. AA 72.1
Imana yavugiye muri Nowa, maze agaragaza amateka y’amoko atatu akomeye azakomoka kuri abo babyeyi b’abantu. Nowa, ahereye ku rubyaro rwa Hamu, avuma umwana we mu cyimbo ya se Hamu agira ati, “Kanaani avumwe, azaba umugaragu w’abagaragu kuri bene Se.” Icyaha kidasanzwe cya Hamu cyagaragaje uburyo yari afite mu mutima we ingeso mbi yo kutubaha ababyeyi uhereye kera, kandi byahishuye ubunebwe n’agasuzuguro mu mico ye. Kanaani n’urubyaro rwe rero bakomoye izo ngeso mbi kuri Hamu, ari we watumye Imana ibaciraho iteka. AA 72.2
Ku rundi ruhande, kubaha Shemu na Yafeti bagaragaje kuri Se, no ku Mana, kwari isezerano ry’uko urubyaro rwabo ruzamera mu gihe kizaza. Yerekeje kuri abo bahungu be babiri, Nowa yaravuze ati” Uwiteka ahimbazwe, ni we Mana ya Shemu; Kanaani abe umugaragu we. Imana yagure Yafeti, abe mu mahema ya Shemu; Kanaani abe umugaragu we.” Urubyaro rwa Shemu rwajyaga kuzaba ubwoko bwatoranyijwe, abaragwa b’ibyasezeranyijwe, n’abo Umucunguzi wasezeranywe. Yehova yari Imana ya Shemu. Ni we Aburahamu n’ubwoko bwa Isiraheli bajyaga kuzakomokaho, ari naho Kristo yagombaga gukomoka. “Hahirwa ubwoko bufite Uhoraho ho Imana!” Zaburi 144:15. Kandi Yafeti “abe mu mahema ya Shemu”. Abakomokaga kuri Yafeti bajyaga kuzahabwa imigisha ivugwa mu Byanditswe Byera kandi bakayisangira by’umwihariko. AA 72.3
Urubyaro rwa Kanaani rwagize ubuhenebere bukabije buri munsi y’ubwo abapagani bose. Nubwo bariho umuvumo wo kuba abacakara, kandi ubwo bucakara babumazemo imyaka amagana n’amagana. Imana yihanganiye ubuhemu bwabo no gushayisha kwabo kugeza igihe barengeje urugero ijuru ritakwihanganira. Noneho bamburwa ibyo bari bafite, maze bahinduka imbohe z’urubyaro rwa Shemu na Yafeti. AA 72.4
Ubuhanuzi bwa Nowa si bwo bwagenewe kwitura umujinya cyangwa gutangaza umugisha. Ntibwari bugenewe gushyiraho imico no kugena uko abahungu be bazabaho. Ahubwo bwerekanye ingaruka y’imibereho bahisemo inshuro nyinshi n’ingeso zabo barushagaho gukuza. Imana yashatse kwerekanira umugambi wayo kuri bo n’urubyaro rwabo, ihereye ku mico n’imyitwarire yabo. Ni itegeko ko abana bakomora imico n’imigirire ku babyeyi babo, kandi bakabigana; maze abana bagashyira mu bikorwa ibyaha by’ababyeyi babo uko ibihe bihaye ibindi. Ku bw’izo mpamvu rero, urubyaro rwa Hamu rwamukomoyeho agasuzuguro no kutubaha, bibazanira umuvumo wamaze imyaka myinshi. “..umunyabyaha umwe yangiza ibyiza byinshi.” Umubwiriza 9:18. AA 72.5
Ku rundi ruhande, mbega ingororano ikomeye Shemu yabonye ku bwo kubaha Se; mbega icyitegererezo cy’abantu b’abakiranutsi cyabonetse mu rubyaro rwe! “Uhoraho yita ku ndakemwa igihe cyose,” “...abana be bagira umugisha.” Zaburi 37:18, 26. “None rero mumenye ko Uhoraho Imana yanyu ari we Mana, ni We Mana yo kwizerwa isohoza isezerano ryayo. Abayikunda bagakurikiza amabwiriza yayo, bo n’ababakomokaho ibagirira neza imyaka itabarika.” Ivugururamategeko 7:9. AA 73.1
Hashize igihe urubyaro rwa Nowa rukomeje gutura mu misozi inkuge yahagazemo. Uko bagwiraga ni ko batangiye kudahuza, bicamo ibice bitewe n’ubuhakanyi. Abifuzaga kwibagirwa Umuremyi wabo kandi bakanga no kubahiriza amategeko ye, bumvaga barakazwa n’inyigisho n’ingero za bagenzi babo bubahaga Imana, maze hashize igihe, bafata umwanzuro wo kwitandukanya n’abasenga Imana. Nk’uko byari biri, berekeje mu kibaya cy’i Shinari ku nkengero z’uruzi rwa Ufurati. Bakuruwe n’ubwiza n’uburumbuke byaho, bafata umwanzuro wo kuhatura. AA 73.2
Aho ni ho biyemeje kubaka umujyi munini cyane kandi hagati muri wo bagashyiramo umuturirwa w’umunara muremure cyane isi yose ikazawutangarira. Ibyo byari bikorewe kugira ngo birinde abantu gutatanira mu mahanga yajyaga kubigarurira. Imana yari yarabwiye abantu gutura ku isi yose, ariko abo bubatsi ba Babeli biyemeje kuguma hamwe, bagakomera, bakagira n’ubwami buzategeka isi yose. Nuko umudugudu wabo ukazaba umurwa mukuru w’ingoma y’isi yose; isi yose yajyaga kubatangarira kandi ikabubaha kubera ubwiza bwawo. Uwo munara w’akataraboneka, wageraga ku ijuru, wagombaga kwerekana ubushobozi n’ubuhanga bw’abawubatse, bakazahora baratwa n’abazabakomokaho. AA 73.3
Abantu bari batuye mu kibaya cy’i Shinari ntibizeraga isezerano ry’Imana ryavugaga ko itazongera kurimbuza isi Umwuzure. Benshi muri bo ntibemeraga ko Imana ibaho, kandi bakavuga ko Umwuzure watewe n’impinduka zaje mu mikorere y’ibyaremwe. Abandi bizeraga Isumbabyose, kandi ko ari na Yo yarimbuye isi yariho mbere y’Umwuzure; maze nka Kayini, imitima yabo ihagurukira kugomera Imana. Umugambi umwe wo kubaka umunara kwari ukugira ngo nihabaho undi mwuzure batazagira icyo baba. Mu kubaka umunara ufite uburebure busumba aho amazi y’Umwuzure yageze, bibwiraga ko batazongera guhura n’ingorane zose. Kandi ubwo bazashobora kuzamuka bakagera ku bicu, bizeraga ko bazashobora kumenya icyateye Umwuzure. Ibyo byose babikoreye kwishyira hejuru no gukuza ubwibone bw’abawuhimbye kugira ngo abazabakomokaho bazatere Imana umugongo, maze bibatere kwishora mu bigirwamana. AA 73.4
Igihe umunara wari uri hafi kuzura, igice kimwe abawubakaga bahisemo kugituramo; ibindi bice byari birimbishijwe bihebuje, babiharira ibigirwamana byabo. Abantu banejejwe n’ibyo bagezeho, maze baramya imana zikozwe mu ifeza na zahabu, bamaze kwitandukanya n’Umugenga w’ijuru n’isi. Mu kanya gato, imirimo yagendaga neza ihagarikwa mu buryo butunguranye. Abamarayika batumwe gukoma mu nkokora umugambi w’abo bubatsi. Umunara wari ugeze mu bushorishori hejuru cyane kandi abantu bari hejuru ntibyari bikibashobokera kuvugana n’abari hasi; nuko rero, abantu bashyizwe ahantu hatandukanye, bityo umuntu wakiraga amabwiriza y’igikoresho bakeneye hejuru cyangwa ibindi byerekeye umurimo uri gukorwa, yamenyeshaga umukurikiye. Muri uko guhererekanya ubutumwa, ni bwo ururimi rwanyuranyijwe, maze hagatangwa ibitasabwe. Urujijo no gucika intege nibyo byakurikiyeho. Umurimo wose warahagaze. Ntihongeye kuboneka kumvikana cyangwa gushyira hamwe. Abubakaga ntibashoboye rwose kumenya impamvu idasanzwe yatumaga batumvikana, maze kubera umujinya no gucika intege, buri wese atangira guherereza icyaha ku wundi. Urwo rudubi rwarangijwe n’imirwano ndetse no kuvusha amaraso. Imirabyo yaturutse mu ijuru yerekana ko Imana itabyishimiye maze isenya igice cyo hejuru bari bamaze kubaka kirarindimuka. Abantu bagombaga kumva ko hari Imana mu ijuru itegeka. AA 73.5
Kugeza icyo gihe abantu bose bavugaga ururimi rumwe; noneho abashoboraga kumvikana mu mvugo bifatanyiriza hamwe maze abandi baratatana. “Uwiteka abatatanyiriza ku isi yose.” Uko gutatana kwari uburyo bwo gutuza abantu ku isi yose; n’uko umugambi w’Imana wuzurishwa uburyo abantu bari barakoresheje ngo bawubuze gusohora. AA 74.1
Ariko mbega igihombo ku bashaka kubangamira Imana! Imana yari yagennye ko uko ibihe bizajya biha ibindi abantu bajya gutura hirya no hino, bazajya bahererekanya ubumenyi bw’ubushake bwayo, kandi umucyo w’ukuri ujye urasira abazabakomokaho. Nowa, wari indahemuka mu kubwiriza ibyo gukiranuka, yamaze imyaka magana atatu na mirongo itanu nyuma y’Umwuzure, kandi abamukomotseho bagize amahirwe yo gutozwa ibyo Imana ishaka n’amateka y’uburyo yabanye na ba sekuruza. Nyamara ntibagize ubushake bwo kumva uko kuri; ntibigeze bifuza gushyira Imana mu ntekerezo zabo; maze mu rudubi rw’indimi barimo, rwari rugeze ahakomeye, bagirira nabi ababagezagaho umucyo. AA 74.2
Abubatsi ba Babeli bagize imitima yo kwivovotera Imana. Aho kwibuka no gushimira Imana imbabazi yagiriye Adamu, n’isezerano ryo kugira neza kwayo yagiranye na Nowa, binubye bavuga ko igira nabi kuko yirukanye Adamu na Eva muri Edeni, kandi ikarimbuza isi Umwuzure. Igihe bivovoteraga Imana ko idashyira mu gaciro kandi ihana yihanukiriye, bari bemeye amategeko y’umunyagitugu w’umugome. Satani yashakaga gusuzuguza no gutesha agaciro ibitambo byatangwaga ho amaturo, byashushanyaga urupfu rwa Kristo; kandi ubwo ibitekerezo by’ubwo bwoko byari byarahumishijwe n’ibigirwamana, bageze n’aho batanga amaturo adashyitse ndetse batamba n’abana babo ku bicaniro by’imana zabo. Ubwo abantu bari bamaze gutera Imana umugongo, imico mvajuru — ubutabera, ubutungane n’urukundo — byakuwe n’ikandamiza, ubwicanyi n’inabi. AA 74.3
Abantu b’i Babeli biyemeje gushinga ubutegetsi butagize aho buhuriye n’Imana. Muri bo harimo abatinyaga Imana, nyamara bagacibwa intege n’ibikangisho by’abatubaha Imana, maze bajya mu murongo umwe na bo. Kubera izo ndahemuka, Imana ntiyihutiye guca urubanza, maze iha abantu igihe cyo gushyira ahagaragara imico nyakuri yabo. Igihe ibyo byakorwaga, abana b’Imana baharaniye gukura abatumvira mu migambi yabo; nyamara abantu bari bahugiye mu gufatanyiriza hamwe gukora ibikorwa byo kubahuka Imana. Iyo baza kubona urwaho, bajyaga guhindura isi urudubi ntaho iragera. Ukwishyira hamwe kwabo kwari gushingiye mu kwigomeka; ubwami bwashyiriweho kwishyira hejuru, ariko Imana ntibugiremo uruhare cyangwa ngo ihabwe icyubahiro muri bwo. Iyo uko kwishyira hamwe kuza kubakundira, ububasha bukomeye bwari kuvanaho gukiranuka kandi kubera bwo, amahoro, umunezero n’umutekano, ntibyari kuzongera kubaho mu isi. Kuko ibyarangaga ijuru, aribyo “ubuziranenge, ubutabera no kugira neza” (Abaroma 7:12), abantu bajyaga kubisimbuza amategeko ajyanye n’umugambi wabo w’inarijye n’ubugome byo mu mitima yabo. AA 74.4
Abubahaga Imana batakiye Imana kugira ngo ibagoboke. “Maze Uhoraho amanukira kugira ngo arebe umujyi n’umunara abana b’abantu bubakaga.”Kubwo kugirira neza isi, Uwiteka yarogoye imigambi y’abubatsi b’umunara maze asandaza ibyo bishingikirizagaho. Kubwo imbabazi, yasobanyije indimi zabo, noneho iba ikomye mu nkokora imigambi yabo yo kwigomeka. Imana yihanganira cyane ubuyobe bw’abantu, ikabaha amahirwe yo kwihana; ariko yita cyane kubyo bakoresha banga kwemera ubuyobozi bwayo bukiranuka n’amategeko yayo azira inenge. Uko ibihe bihaye ibindi, ukuboko kutagaragara gufashe ubudahangarwa bw’ubutegetsi kubangurirwa gukuraho gukiranirwa. Ibyo bigahamywa n’uko Umuremyi w’ijuru n’isi, Uwo ubwenge, urukundo n’umunyakuri bitarondoreka, ni We Mugenga w’ijuru n’isi, kandi ntawe ubasha kubuza imbaraga ye guhana. AA 75.1
Imigambi y’abubatsi ba Babeli yashoreshejwe gukorwa n’isoni no guhindurwa ubusa. Icyo gishushanyo cy’ubwibone bwabo cyahindutse urwibutso rw’ubusazi bwabo. N’ubu kandi, abantu bakomeje gukurikirana nk’ibyo abo muri icyo gihe — bishingikiriza ku narijye, maze bakanga amategeko y’Imana. Iryo ni ryo hame Satani yagerageje gukoresha mu ijuru; ari na ryo ryaranze Kayini ubwo yajyanaga ituro rye. AA 75.2
No muri iki gihe cyacu hari abubaka imiturirwa y’iminara. Abatizera bashyiraho amahame ajyanye n’ubumenyi mu bya siyansi, maze bakirengagiza ijambo ry’Imana. Bihandagaza guciraho iteka imico y’ubuyobozi bw’Imana; basuzugura amategeko yayo maze bakirata ko ubwenge bwabo bwihagije. Noneho, “iyo umugizi wa nabi adahanwe vuba, abantu barushaho gukora ibibi.” Umubwiriza 8:11. AA 75.3
Muri iyi si, abavuga ko ari Abakristo, benshi batera umugongo inyinyisho za Bibiliya maze bakihimbira imyizerere ishingiye ku bibanezeza, maze bakerekeza ku munara wabo ari bwo buryo bwo kuzamuka ngo bagere mu ijuru. Abantu bahugira mu kumva ibiva mu kanwa k’inshyanutsi mu gihe yigisha ko abanyabyaha batazapfa, ko umuntu ashobora kubona agakiza atagombye kubahiriza amategeko y’Imana. Niba abavuga ko ari abayoboke ba Kristo bemeraga urugero rw’Imana, byatuma bagira ubumwe; ariko igihe cyose ubwenge bw’umuntu buzasumbishwa Ijambo ry’Imana rizira inenge, ntihazabura kubaho kwicamo ibice no kutumvikana. Urudubi rw’amakimbirane adashira biriho n’udutsiko bigaragaza “Babuloni”, ariyo ubuhanuzi bwagaragaje ko ari amatorero yo mu minsi y’imperuka akunda iby’isi (Ibyahishuwe 14:8; 18:2). AA 75.4
Benshi bashaka kwishyiriraho ijuru ubwabo babinyujije mu gushaka ubutunzi n’ibyubahiro. “Basuzugura abandi ndetse bagacura inama zo kubagirira nabi, ubwirasi bubatera gukandamiza abandi” (Zaburi 73:8), bagasiribanga uburenganzira bwa muntu kandi bakirengagiza ubutegetsi bw’ijuru. Abirasi bashobora kugira igihe bafite imbaraga, bagahirwa mu byo bakora byose; ariko ku iherezo, bagasarura gucika intege n’ubutindi. AA 76.1
Imana irimo gukora iperereza. Isumbabyose izamanuka kugira ngo irebe ibyo abana b’abantu bubatse. Imbaraga yayo itavogerwa izahishurwa; kandi imirimo y’ubwibone y’abantu izashyirwa hasi. “Uhoraho yitegereza ari mu ijuru, aritegereza akabona bene muntu bose, aho ari aganje aritegereza, aritegereza akabona abatuye isi bose.” Uhoraho apfobya imigambi mibi y’amahanga, ibyo abayatuye bagambirira abiburizamo. Ariko imigambi y’Uhoraho ntivuguruzwa, ibyo agambiriye bihoraho uko ibihe bihaye ibindi.” Zaburi 33:13, 14, 10, 11. AA 76.2


text:
YASUWE 106
Kaneza Triphine wari umugore wa Pasiteri Sindayigaya Théophile wagize uruhare mu iyubakwa rya Dove Hotel ya ADEPR, yitabye Imana aguye mu mpanuka y’imodoka yabereye i Ndera mu Karere ka Gasabo mu Mujyi wa Kigali, ahagana saa tatu za mugitondo kuri uyu wa Gatanu, tariki ya 15 Mutarama 2020.
Kaneza wari utwaye imodoka ya Hilux yagonzwe n’ikamyo ya Fuso, maze iyo yarimo irangirika cyane ndetse ahita yitaba Imana.
Pasiteri Musabyeyezu Jean de Dieu uri mu bageze bwa mbere aho impanuka yabereye, yavuze ko batamenye icyayiteye ndetse inzego z’umutekano zahise zihagera zitangira iperereza.
Yagize ati “Ikamyo yagonze imodoka yari atwaye, yari arimo wenyine. Yahise yitaba Imana.’’
Umurambo wa Kaneza wahise ujyanwa mu Bitaro bya Polisi ku Kacyiru kugira ngo ukorerwe isuzuma.
Pasiteri Musabyeyezu uyobora Paruwasi ya Nyarugunga nyakwigendera yakoreragamo umurimo w’Imana yavuze ko babuze umuntu w’intwari.
Yakomeje ati “Yari umukozi w’indashyikirwa mu kazi kose yakoraga. Yari umugabo mu mugore, yakoraga cyane, agakora ibirenze ibikenewe. Yakundaga ukuri akanga amafuti. Mu byo yakoraga yakundaga ibyiza, ntiyakundaga ibintu bidafatika. Icyo yatekerezaga gukora yagikoraga akakigeraho.’’
Kaneza Triphine yari amaze imyaka itatu afite inshingano za Mwarimu [ni umwanya uhabwa abayobozi bo ku rwego rwo munsi ya Pasiteri muri ADEPR, bakurikirana imirimo yose ikorerwa aho baba bashinzwe kureberera] ku Mudugudu wa Nyarugunga.
Yahawe izo nshingano nyuma yo kuba umuririmbyi muri Korali yitwa Bethesda yo muri ADEPR Nyarugunga ndetse yanabaye n’umudiyakoni. Ubuhamya bwiza yakuye muri iyo mirimo ni bwo bwatumye agirirwa icyizere agirwa Mwarimu.
Abo babanye bamuvuga nk’umubyeyi ‘wabanaga neza n’abantu bose kandi ukunda umurimo cyane.’
Kaneza Triphine yari umugore wa Pasiteri Sindayigaya Théophile, uri mu bahanga mu by’ubwubatsi bagize uruhare mu iyubakwa rya Dove Hotel y’Itorero rya ADEPR, iherereye ku Gisozi. Aba bombi babyaranye abana batanu.


text:
Mu kiganiro yahaye The New Times yasobanuye ko ibisabwa byose ngo Abaturarwanda bashyirwe mu byiciro bitanu (A,B,C,D,E) byarangiye, hakaba hari kugenzurwa ko nta makosa yaba arimo mbere y’uko bimurikwa bigatangira kugenderwaho.
Yagize ati “Uburyo bwo kubashyira mu byiciro bwararangiye. Ndatekereza ko igihe cy’Umushyikirano mu Ukuboza uyu mwaka, ibi byiciro bizaba bihari hitegurwa ko bigenderwaho. Turimo kugenzura ko bitunganye kandi biboneye kurusha ibisanzweho gusa. ”
Huss yasobanuye ko ibikigenzurwa ari amabwiriza agena ibyo buri cyiciro kizemererwa n’igihe kizaba kibyemerewe. Azahita ashyikirizwa Minisitiri w’Ubutegetsi bw’Igihugu abe ari we uyashyiraho umukono.
Icyo ibyiciro bishya byitezweho
Ibyiciro by’ubudehe bigenderwaho kugeza ubu ni bine. Icya mbere n’icya kabiri bifatwa nk’iby’abatishoboye, mu cya gatatu hari abishoboye ariko batari ku rwego ruhanitse, mu gihe icya kane ari icy’abakire bafite amikoro ahambaye.
Byashyirwagaho n’inteko z’abaturage, aho babazaga abaturanyi bakavuga icyiciro runaka ashyirwamo bijyanye n’uko bamuzi.
Ibyo ariko byakunze kunengwa kutanyura mu mucyo bitewe n’uko hari abatangaga ruswa bagashyirwa mu byiciro badakwiriye. Nk’urugero uwagombaga kujya mu cya kane agashyirwa mu cya gatatu, uwo mu cya gatatu agashyirwa mu cya mbere.
Byabuzaga amahirwe abakwiriye kujya muri iyo myanya hakabaho akarengane gashingiye ku byo bagenerwa bitabageragaho.
Mu ikorwa ry’ibyiciro bishya hashyizweho amabwiriza ngenderwaho ashingiye ku ngano y’umutungo Umuturarwanda afite n’ayo yinjiza.
Icyiciro A
Kizabamo ingo zirimo umukuru w’umuryango cyangwa umufasha we winjiza 600.000 Frw kuzamura buri kwezi cyangwa afite ubutaka bugeze kuri hegitari 10 mu cyaro na hegitari imwe mu mujyi.
Ashobora kuba ari umukozi uhembwa cyangwa ari uwikorera ariko ibikorwa bye bishobora kumwinjiriza ayo mafaranga.
Umushahara cyangwa umutungo w’urugo uherwaho ni igiteranyo cy’uw’umukuru w’urugo n’uwo bashakanye. Urugo rwujuje kimwe muri ibyo ruzisanga muri iki.
Icyiciro B
Kizabarizwamo ingo zinjiza hagati ya 65.000 Frw na 600.000 Frw buri kwezi, binyuze mu buryo bumwe n’ubwasobanuwe hejuru.
Hazanashyirwamo izifite ubutaka kuva kuri hegitari imwe ariko zitageze ku 10 mu cyaro, na metero kare kuva kuri 300 ariko zitarengeje hegitari imwe mu mujyi.
Icyiciro C
Iki kizabamo ingo zinjiza hagati ya 45.000 Frw na 65.000 Frw ku kwezi mu buryo bumwe n’ubwavuzwe hejuru.
Hazanabarizwamo izifite ubutaka kuva ku gice cya hegitari ariko butagera kuri hegitari imwe mu cyaro, n’uburi hagati ya metero kare 100 na metero kare 300 mu mujyi.
Icyiciro D
Cyashyizwemo ingo zinjiza munsi ya 45.000 Frw ku kwezi, binyuze mu buryo bumwe n’ubwasobanuwe hejuru.
Izifite ubutaka butagera ku gice cya hegitari cyangwa ntabwo zigira mu cyaro, n’izifite uburi munsi ya metero kare 100 n’izitagira na buke mu mujyi zizabarizwamo.
Icyiciro E
Ni umwihariko w’ingo z’abatabasha gukora kubera imyaka, ubumuga bukabije cyangwa indwara zidakira, bakaba nta n’imitungo bafite cyangwa ahandi bakura ibyo bakenera mu mibereho yabo.
Hazashyirwamo urugo rukuriwe n’urengeje imyaka 65 cyangwa uwo bashakanye ayifite.
Harimo urukuriwe n’ufite ubumuga bukabije cyangwa uwo bashakanye abufite, hakabamo n’urukuriwe n’ufite uburwayi bwo mu mutwe.
Hazaba hanarimo uruyobowe n’abana bakiri mu ishuri badafite ikindi bakuraho ikibatunga. Aba ari uwiga kandi adafite akandi kazi cyangwa ibiraka ndetse ntihitabwa ku myaka.
Kurihira umunyeshuri kaminuza hashingiwe ku cyiciro bizahagarara
Mu byiciro byari bisanzweho umunyeshuri wo mu muryango ubarizwa mu cya mbere n’icya kabiri yahabwaga amahirwe menshi yo kwishyurirwa Kaminuza na Leta kurusha uwo mu cya gatatu, uwo mu cya kane we bikaba bidashoboka.
Umuyobozi Mukuru w’Ikigo cy’Igihugu gishinzwe guteza imbere ibikorwa by’iterambere mu nzego z’ibanze (LODA), Nyinawagaga Claudine Marie Solange, yatangaje ko ibyo bizahagarara ibyiciro bishya nibitangira kugenderwaho.
Ati “Serivisi zirimo kwishyurirwa kaminuza, kwivuza indwara zihenze cyane nko kuvoma amazi uwarwaye impyiko ntibizagendera ku byiciro by’ubudehe.”
Kwishyurirwa kaminuza na Leta bizajya bishingira ku manota umunyeshuri yagize aho kuba icyiciro abarizwamo, ibyo benshi bashimangira ko bizatuma iyo serivisi ihabwa abayikwiye.
Ubwo ibi byiciro byatangiraga gushyirwaho mu mpera za 2020, Minisiteri y’Ubutegetsi bw’Igihugu yatangaje ko “bitabereyeho gufasha abakene ahubwo ari ugufasha igenamigambi”.
Nyinawagaga yakomeje asobanura ko bizajya bigenderwaho muri gahunda za Leta zifasha abaturage guhindura imibereho yabo bigobotora ubukene. Izo zirimo Girinka, VUP ifasha abatishoboye kwinjiza amafaranga buri kwezi ndetse n’ubufasha bw’ako kanya ku bageze mu za bukuru.
Byari biteganyijwe ko guhera muri Mutarama 2021, Abanyarwanda baba bari muri ibyo byiciro bishya bisimbura ibyashyizweho mu 2016/2017.
Nyinawagaga yavuze ko iyo ntego yakomwe mu nkokora na COVID-19 aho mu bihe bitandukanye hashyizweho za Guma mu Rugo bigatuma mu Ukuboza hagera ingo zimaze gushyirwamo ari 40% gusa.
Yavuze ko ubu 99% zashyizwemo, izitarimo akaba ari inshya zigenda zishingwa ubu.
Mu ntangiriro z’umwaka utaha ni bwo ibyo byiciro bizatangira kugenderwaho. Byitezweho kuzakemura ibibazo by’akarengane kabonekaga mu ikorwa ry’ibyabanje kubera ahanini ruswa yatangirwagamo benshi bashaka kuzabona serivisi byabazitiraga guhabwa.
Imiryango itegamiye kuri Leta, abanyamadini ndetse n’abikorera na bo bagomba kuzajya bagendera ku mabwiriza azaba abigenga mu gihe batanga ubufasha.


text:
Muraho neza, Amahoro y’Imana abe muri mwe. Mbanje gushimira uru rubuga ndetse n’abasomyi barwo ko badahwema kubaka imitima imwe yihebye igasubirana ibyiringiro ni muri urwo rwego nanjye nifuje kubagezaho ikibazo mfite ngo mungire inama kuko umutwe umwe ngo wifasha gusara gusa kandi ndabiginze mumfashe.
Ndabasaba inama ku kibazo ngiye kubavira imuzi
Ndi umugore ,ndubatse mfite umugabo tumaranye imyaka ibibiri. Twabanye mukunda cyane kandi nanubu ndamukunda ariko muriyo myaka ibiri nta mahirwe twagize yo kubona umwana kandi turacyamutegereje twihanganye.
Ikibazo rero mfite , hashize iminsi mbona umugabo wanjye yarahindutse bikabije . Ubundi mu busanzwe twari dukundanye cyane, dukumburanye mbese hari umubano ugaragara hagati yanjye nawe ariko muri y’iminsi ibintu byarahindutse. Ndamuhamagara ngo mubaze uko ameze mu kazi akabwira ngo ni busy(arahuze) araza kumpamagara ariko ntibibeho.
Nkongera nkohereza ubutumwa bugufi (sms ) ntayisubize ariko numva ko ari akazi nyine sinabitekerezaho cyane . Yananyitaba akabwira ngo nkupira nitabe umuntu ndaguhamagara nkaheba.
Byaje gukomera aho yaguriye telefoni igezweho (smart phone ). Kuva icyo gihe ahora ahuze cyane . Yaba atashye umwanya munini akawumara kuri chat za whatsapp . Umunsi umwe nza kugira amatsiko yo kumenya abo baba ba chatinga ( bagananira binyuze mu butumwa bugufi bohererezanya ) nsanga n’umukobwa bakorana muri company ( Ikigo ) imwe mbanza kubigenza gake .
Nyuma nza kubona message(ubutumwa) bandikiranye kuri chats umukobwa amushimira ngo” uri umuntu mwiza ngo nariye nanyweye nishimye” nabwo ndatuza. Ndavuga nti buriya ni ifunguro rya saa sita basangiye.Ibiganiro ( chats ) zarakomeje noneho nza gusanga aho umugabo wanjye yamubwiye ngo “uteye ubusambo” n’ibindi byinshi.
Umukobwa nawe ati ” Sha uziko koko unkunda !” Ejo rero nibwo nabonye gaheza ,umukobwa yaramwandikiye ngo” bite ko wabuze?nkeneye amakuru yawe kandi ndagukumbuye” arongera ati sha buriya narishimye” . Twari twicaye turi kureba umupira . Yari yansabye kumuherekeza kureba umupira kandi telefoni ye ninjye nari nyifite nuko nanjye nsubiza uwo mukobwa nti washimishijwe niki? Umugabo wanjye ahita abona ndi kuri chat ahita ayinyaka arakaye cyane , ndayimuha . Nyuma nongera kurebaho nsanga umukobwa yanshubije ati “nzakubwira turi kumwe” umugabo wanjye nawe aramusubiza ngo “sawa”
Nahise numva mbabaye cyane cyakoze ndihangana umupira urarangira turataha nagerageje guhisha amarangamutima yanjye kuko twari twajyanye na muramukazi wanjye. Tugeze mu rugo turi mu cyumba, nibwo nabimubajije ararakara cyane ngo mfata ibintu byo gutebya ( blagues )nkabiremereza ngo kandi kwirakaza no kwivumbura byanjye ngo ntibyamubuza kunca inyuma yabishatse .
Numva ngize umujinya n’uburakari bwinshi numva ko andambiwe ko ntarabyara mu gihe tumaranye, numva nta gaciro mfite mbese nanjye numva ndiyanze cyane.
Ariko kandi twabanye afite umwana yabyaye hanze. Twabanye mbizi kandi numvaga ntakibazo . Agakunda kuvugana nuwo babyaranye cyane kandi umwanya munini ariko numvaga ntacyo bintwaye kuko bagomba kuvugana ariko nkibaza umwanya bavugana nabyo bikanyobera.
Ikindi kandi ntamakuru yuwo mwana menya arampisha cyane kubijyanye nuwo mwana ntabashaka ko hari nicyo twavugana kuriyo ngingo. Ahubwo akanyumvisha ko mucyeka ngo kandi kumucyeka kwanjye ntibyamukura aho yagiye mbese akoresha imvugo yo kunyihebesha gusa.
Ubwo twaraye dutoganye cyane kuburyo bugaragara pe tubwirana amagambo atari meza cyakoze bucyeye namwandikiye musaba imbabazi kandi nisegura ku magambo mabi namubwiye . Kuva ubwo ntacyo yabivuzeho none amarira arenda kunyica aho mba ndi njyenyine nciduka amarira yamanutse.
Ubu sinkibasha gusura abantu kuko bambaza amakuru yanjye amarira akazenga mu maso iwacu ho barumiwe meze nkaho nabibagiwe atari uko mbanze ahubwo arukugirango batabona agahinda mu maso yanjye ,bagashavura .
None Papa wanjye yanyoherereje ubutumwa bugufi ambwira ko yifuza ko tuganira ngo ninshake umwanya musange kukazi tuganire ngo akeneye amakuru yanjye . None ndumva izo mbaraga ntazazibona zo kuganira na Papa kuko byonyine no gusubiza ubutumwa bwe byananiye ndarira.
None basomyi kandi nshuti ndabiginze ngo mubwire icyo nakora kuko nanijwe n’ubuzima bwanjye bwite .Kuba ntarabyara nuko mfite uburwayi kandi bukomeye, nkongeraho uwo mukobwa wiyongereye kuwo babyaranye ,hakiyongeraho ko umugabo atari kunyumva muri iyi iminsi none ndumva nta byiringiro mfite namba.
Ngerageza kujya gusenga Imana nagera munzu y’Imana amarira akambana menshi n’ijambo ry”Imana siryumve ubu nafashe icyemezo cyo kudasubira mu rusengero kuko abantu banyibazaho cyane. Ndihebye kandi mfite agahinda ndabinginze ngo mumbwire”Ese nkore iki? ngo urugo rwanjye rube uko narwifuje?
Video Abakobwa Beza
Agahinda kagiye kunturitsa umutima :”Nabuze urubyaro,umugabo wanjye asigaye anca inyuma yifashishije whatsapp
Muraho neza, Amahoro y’Imana abe muri mwe. Mbanje gushimira uru rubuga ndetse n’abasomyi barwo ko badahwema kubaka imitima imwe yihebye igasubirana ibyiringiro ni muri urwo rwego nanjye nifuje kubagezaho ikibazo mfite ngo mungire inama kuko umutwe umwe ngo wifasha gusara gusa kandi ndabiginze mumfashe.


text:
Umukristo w’umunyarwenya John Crist arashinjwa icyaha cy’ubusambanyi no kugirana imishyikirano yihariye n’abagore bashatse.
Taylor Berglund akaba umunyamakuru w’urubuga rwa Charisma News yatanze raporo iki cyumweru avuga ko mu bindi uyu munyarwenya aregwa harimo no kuba yaratanganga amatike y’ibikorwa yabaga ari bwerekane ku bagore ku kiguzi cyo kuryamana.
Muri raporo uyu munyamakuru yatanze hakaba hari harimo kandi abagore batanu batari bavuzwe amazina bavugako bagize imishyikirano yihariye na John Crist.
Inkuru dukesha Christian today ivuga ko muri email uyu munyarwenya yahaye Charisma news, yemeye ko yagiranaga umubano n’abagore bakaryamana ntacyo yitayeho. Gusa avuga ko ibyo aregwa byose atariko byose yabikoze
Crist yaravuze ati:” Imyifatire yanjye ntiyigeze igira akamaro kandi yabaye iyo gucumura. Nacumuye ku Mana, kubagore ndetse n’abantu nakundaga cyane. Niyangirije imyizerere yanjye ya Gikristo, agaciro kanjye ndetse mbabaza n’abantu benshi.”
Yakomeje avuga ko yashakaga imbabazi zivuye kubagore yababaje kandi akaba yarakiriye igipapuro kivuye kubaganga binzobere cyo kuba yarabaswe ndetse agakora n’icyaha cy’ubusambanyi.
Yavuze ati “ nsabye imbabazi kubagore nababaje ndetse nkabasigira n’igikomere kandi nzakomeza mbasabe imbabazi. Nababaje izina rya Yesu kandi namusabye imbabazi.”
“Ubuntu ibi byari bizwi n’abantu banjye ba bugufi, umuryango wanjye, inshuti zanjye nabo dukorana, none na mwe ubu murabimenye.
“Ubu nciye bugufi nsaba imbabazi, Ubuntu n’urukundo. Simbisabye kubwanjye, ahubwo kubw’imitima nababaje mubyo nagiye nkora byaso, mumbabarire.”
Mumyaka yashize, Crist yabaye umunyarwenya uzwi kandi ukunzwe cyane, ndetse na n’urwenya rwararebwaga cyane kuri YouTube.
Crist mubyo yavugaga yagarutse kubyo yigeze gutangaza ku mbugankoranyambaga mu kwezi kwa mbere, avugako n’ubwo yari yarageze kuri byinshi yifuzaga, yahoraga yumva atishimye kubera ibyo yakoraga mu buzima bwe akaba yarashakaga gusaba ubufasha.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Umugore wese cyangwa umukobwa aho ava akagera aba yumva yakishimirwa na buri muntu uwo ari we wese ari nayo mpamvu uzasanga buri mugore wese aba aharanira gukora uko ashoboye kose kugira ngo agaragarire neza abamubona.
Aha IBYAMAMARE.com yabateguriye ibintu 7 bituma umugore arushaho kwishimirwa n’umugabo umubonye wese.
1.Kwigirira icyizere
Mu buzima bwa buri munsi burya ni byiza kwigirira icyizere, burya ngo abagore biyumva ko ari beza bakanyurwa n’uko bari abagabo barabakunda cyane ! abagabo ntibakunda umuntu wisuzugura.
2.Kwisanzura
Kwisanzura bavuga hano ni nko kwishyira ukizana, abagabo burya bakunda umugore ubisanzuraho, bagakunda umugore kandi wumva ko ntacyo abujijwe gukora kandi ko nta mupaka uhari atagomba kurenga.
3. Gutangaza ibitekerezo bye
Abahungu bamwe batinya abakobwa bakunda gutangaza ibitekerezo byabo, Ariko abagabo bo barabishimira cyane, N’ubwo ariko hari bamwe badakunda abagore/abakobwa bakunda kumvikana bavuga ibitekerezo byabo hari abandi benshi babyishimira, cyane cyane iyo byavuzwe n’umuntu bakunda birabanezeza cyane.
4. Kwita kuri buri kintu
Abagabo bakunda abagore baha agaciro buri kintu cyose berekejeho amaboko, niba ari akazi abagabo baba bifuza abagore bashoboye akazi kandi bakabikorana umutima ukunze, Aha ngaha kandi abagabo bakunda abagore baha umwanya umuryango bakaganiriza abana ndetse n’umugabo.
5.Kwiyubaha/kwiha agaciro
Abagabo aho bava bakagera bose burya bakunda abagore biyubaha, aha ngaha kwiyubaha biri mu byiciri byinshi, Urugero: mu myambarire, mu mivugire,…Abagabo bakunda abagore biyubaha mu myambarire ndetse no mu biganiro byabo, umugore wihesha agaciro kuri ibi bintu usanga akurura abagabo benshi.
6.Kuba inyangamugayo
Mu mibanire y’umugabo n’umugore burya ubunyangamugayo burakenewe cyane, nibwo butuma habaho kwizerana hagati yabo, iyo umuntu ari inyangamugayo ntakora ibigayitse cyangwa ibimusuzuguza ,umugore w’inyangamugayo arakundwa cyane ku buryo buri mugabo wese aba amwifuza.
7.Kwita ku mugabo kandi akanamukunda
Umugabo uwo ari we wese aba ashaka umugore umukunda kandi akanamwitaho cyane Niba uri umugore ukaba utajya wita k’umugabo wawe ngo umwiteho kandi umwereke urukundo umenye ko urugo rwawe rutazigera rukomera na rimwe mu gihe utari wabikora. Abagabo bakururwa cyane no kwitabwaho.
Ufite ibindi bitekerezo mwatwandikira kuri email: ibyamamarenews@gmail.com


text:
Mu gihe hari hari hamenyerewe ko umusore ariwe utanga Inkwano,Umukobwa nawe agatahana Amajyambere ubu siko bikimeze mu Murenge wa Karambi ho mu Karere ka Nyamsheke, kuko ho umukobwa udafite ikimasa ngo ahe umuhungu asendwa kandi ngo kuko umusore ntajya gusezerana ataracyemerewa.
Nk’uko ababyeyi bo muri uyu Murenge babitangaje, bavuga ko abakobwa bakunda gukora, bityo bakazigama amafaranga bakazagura ikimasa cyo korora kugirango kizamufashe kwiteza imbere bityo umusore yatangira kubarambagiza akamusaba kuzazana ikimasa.
Bagize bati" Umukobwa wa hano amabyiruka azi gushaka amafaranga akagura ikimasa kugira ngo kijye kimuteza imbere, yagera mu gihe cyo gushaka umugabo abasore bakamukunda ariko igihe cyo ku musaba akamubwira ko bagomba ku mufasha ariko kenshi bakunda kubasaba ko bagomba gutahana ikimasa".
Cyakora aba Babyeyi bavuga urwo rugo rutaba rwubakiye ku Rukundo kuko iyo icyo Kimasa gishize hatangira amakimbira mu rugo.
Bagize bati"Ibi bikura amakimbirane kuko iyo ikimasa gishize hatangira intonganya mu rugo.Rimwe na rimwe iyo icyo kimasa kibuze hari igihe abasore batajya gusezerana. cyangwa babamara kubana umusore yaba atarayibona bakaba banatandukana".
Aha muri aka Karere niho hagaragara n’Abakomisiyoneri bashakira abakobwa abagabo. bakabaha amafaranga cyane cyane mu Mirenge ya Shangi,Nyabitekeri n’igice cya Bushenge.
Mu bice by’Uburengerazuba cyane cyane mu turere twa Nyamasheke na Rusizi, hakunze kuvugwa gahunda yo guha umukwe isake igihe yaje kurambagiza.
Akimana Erneste


text:
Ni imyambaro yari imaze amezi abiri ikorwa, igizwe n’amakanzu, amakote, amashati, amajipo n’ amapantalo byose by’abakobwa cyangwa abagore. Ku bahungu bo yibanze cyane ku gukora amakositimu gusa kuko asanzwe akora imyenda y’igitsinagabo itari myinshi.
Yabwiye IGIHE ko guhanga iyi myambaro yabitekereje mu gihe cyashize yumva ashaka gukora imyenda itandukanye cyane n’isanzwe ikorwa n’abahanga imideli.
Ati “Twashakaga kugaragaza ko ari imyambaro yihariye ugereranyije n’indi ikorwa mu ruganda rw’imideli mu Rwanda.”
Uyu mukobwa w’imyaka 24 yavuze ko ari yo myambaro ye ya mbere igiye hanze ifite izina ndetse ari imbumbe ariko akaba atari yo ya mbere akoze.
Abayishaka ni ukwandikira BrenFashion, ku mbuga nkoranyambaga cyangwa akabasanga aho bakorera i Remera mu Mujyi wa Kigali.
Yavuze ko adateganya guhita ashyira indi myambaro mishya hanze gusa bizaterwa n’uko abantu bazakira ino mishya bakoze.
Umutoniwase mu aheruka kuvuga ko mu gihe gito amaze ahanga imyambaro, yabonye ari ibintu bimaze kugira agaciro gakomeye mu Rwanda kuko Abanyarwanda basigaye baterwa ishema n’ibikorerwa iwabo.
Ati “Maze imyaka ibiri gusa ntangiye guhanga imyambaro mu buryo bw’umwuga. Ni byiza kugeza ubu kuko abanyarwanda ntabwo bagifite imitekerereze yo kwambara imyambaro yo hanze ahubwo bwose baba batewe ishema n’ibikorerwa iwabo.”
Yavuze ko ubusanzwe ari umudozi akaba akorana n’abandi bakozi batatu bamufasha kuko atari yamara kwagura ibikorwa bye uko abyifuza, ariko akemeza ko ariho bigana.
Ati “Ubusanzwe ndi umudozi. Nakuze mbikunda ndetse numva ko nimara gusoza amashuri nzahanga imyambaro. Nkora imyambaro yose yaba iy’abakobwa n’abagabo. Nahisemo gukora imyambaro kuko ari ibintu nakundaga kandi mbona nshoboye. Mpitamo kubikora kugira ngo ndusheho kuzanira abanyarwanda ibintu byiza kandi bikorewe iwacu.”
Ubuyobozi bwa BrenFashion, buvuga ko bufite intego yo guhanga imideli mishya budakuye ahandi no guteza imbere ibikorerwa mu Rwanda.